Dos penggalak tak dijadikan syarat wajib lengkap vaksin

Kerajaan tidak bercadang menjadikan pengambilan dos penggalak sebagai syarat wajib buat masa ini untuk melengkapkan dos vaksin Covid-19 bagi rakyat negara ini.

Timbalan Menteri Kesihatan II Datuk Aaron Ago Dagang berkata seperti vaksin dos pertama dan kedua, pengambilan dos penggalak adalah secara sukarela, menurut lapora Bernama.

“Walaupun peratusan (penerimaan) dos penggalak agak perlahan iaitu hanya 10.83 peratus sahaja setakat ini, tetapi kita tidak boleh jadikan booster (dos penggalak) sebagai wajib.

“Tetapi dengan munculnya varian yang membimbangkan (VOC) Omicron, kita sarankan agar dos penggalak ini diambil,” katanya pada sesi soal jawab di Dewan Rakyat hari ini.

Beliau menjawab soalan tambahan Steven Choong Shiau Yoon (Bebas-Tebrau) mengenai sama ada Kementerian Kesihatan (KKM) akan menjadikan dos penggalak sebagai syarat lengkap vaksin Covid-19 susulan terdapat 30 hingga 40 peratus penerima dua dos vaksin menolak untuk mengambil dos penggalak.

Menjelas lanjut, Aaron berkata KKM akan terus giat melaksanakan langkah dan kempen bagi memastikan penerima dos lengkap vaksin menerima dos penggalak.

Menjawab soalan asal Dr Azman Ismail (PH-Kuala Kedah) mengenai kajian dan data yang dirujuk KKM dalam memutuskan tentang keperluan dos ketiga, Aaron berkata ia hasil analisis interim yang melaporkan terdapat 10 peratus iaitu 55 kes daripada 551 petugas kesihatan mendapat jangkitan selepas menerima vaksin lengkap Comirnaty dalam tempoh tiga hingga enam bulan.

Beliau berkata dalam satu kajian lagi iaitu RECoVaM (The Real-World Evaluation of Covid-19 Vaccines under the Malaysia National Covid-19 Immunisation Program) yang dijalankan ke atas 14,500,984 individu yang menerima dos lengkap, terdapat jangkitan dan kadar keseluruhan adalah 1.30 antara 100 orang.

“Separuh daripada kesemua breakthrough Infections (mendapat jangkitan) berlaku dalam tempoh 30 hari, kadar breakthrough infection meningkat dengan peningkatan hari sejak penerimaan dos lengkap vaksin dan kadar jangkitan adalah 5.20 peratus hingga 5.32 peratus dalam tempoh 120 hari selepas dos lengkap,” katanya.

Sementara itu, Aaron berkata sehingga 30 Nov lepas, penerima dos penggalak adalah seramai 2,457,510 orang atau 10.83 peratus daripada jumlah penduduk dewasa yang telah menerima dos lengkap.

Beliau berkata dos itu diberikan kepada individu dewasa berumur 18 tahun dan ke atas dengan keutamaan kepada kumpulan rentan serta berisiko tinggi bagi memastikan perkhidmatan kesihatan negara terus berfungsi dalam tahap optimum.

Beliau menjawab soalan Datuk Mohd Fasiah Mohd Fakeh (Bersatu-Sabak Bernam) mengenai perkembangan serta kepentingan suntikan dos penggalak.


Kerjasama Anwar-Zahid masih wujud, sampai bila nak menipu DAP dan Amanah?

Fakta yang perlu diketahui DAP dan Amanah adalah Presiden PKR, Datuk Seri Anwar Ibrahim sebenarnya masih menjalinkan kerjasama dengan Presiden UMNO, Datuk Seri Ahmad Zahid Hamidi dan ia perlu menjadi pertimbangan untuk mereka menyingkirkan Ketua Pembangkang itu.

DAP dan Amanah mungkin tidak tahu yang Anwar sentiasa berkomunikasi dengan anak muridnya itu secara konsisten sama ada menerusi perantaraan orang tengah atau menerusi panggilan telefon secara rahsia, realitinya kedua-dua parti itu ditipu hidup-hidup Anwar.

Bagaimanapun, Lim Guan Eng dan Mohamad Sabu masih terpesona dengan ayat-ayat manis Presiden PKR sehingga termakan dengan janji-janji palsunya dan sehingga hari ini masih mempercayai kononnya Anwar adalah calon Perdana Menteri (PM) bagi gabungan itu.

Sumber Agenda Daily boleh mengesahkan Anwar masih menghantar pemimpin kanan PKR bertemu dengan Zahid sama ada sebelum Pilihan Raya Negeri (PRN) Melaka mahupun selepas kemenangan Barisan Nasional (BN) baru-baru ini.

“Hubungan Anwar dengan Zahid tidak pernah terputus seperti yang disangkakan… Malah, kenyataan Zahid semasa PRN Melaka yang menyatakan kesediaan untuk bekerjasama dengan gabungan parti yang lain adalah sandiwara semata-mata.

“Kedua-dua cikgu dan anak murid itu masih setia bersama, merancang strategi politik bersama… Namun, Anwar perlu sedar sampai bila mahu menipu kepada DAP dan Amanah,” kata sumber itu.

Jika DAP dan Amanah beranggapan Anwar sudah serik berkomplot dengan Zahid, ia ternyata sama sekali tidak benar, malahan Anwar masih cuba berunding dengan Zahid untuk membantunya dinaikkan sebagai PM yang baharu.

Sampai bila DAP dan Amanah mahu memikul beban biawak hidup yang hanya akan menyusahkan mereka kelak dalam berdepan dengan rakyat semasa pilihan raya umum (PRU) nanti? Tidak serik dengan keputusan PRN Melaka?

DAP dan Amanah boleh meletak harapan kepada Anwar untuk menggepalai gabungan itu untuk menghadapi PRU selepas ini, namun yang pastinya ia akan jadi medan terakhir Pakatan Harapan (PH) sebelum mereka berkubur ditolak rakyat.

Anwar boleh menggunakan retorik kononnya kekalahan PRN Melaka tidak akan melunturkan semangat mereka, bahkan yakin akan bangkit untuk memenangi PRU seperti keadaan sebelum ini yang menyaksikan PH menjadi kerajaan buat kali pertama dalam sejarah negara.

Namun, Anwar terlupa bahawa yang menggemudi dan membawa kemenangan PH dalam PRU-14 sebelum ini adalah Tun Dr Mahathir Mohamad dan beliau sama sekali tidak memainkan peranan kerana berada disebalik tirai besi. Jadi masa bila Anwar ini membantu PH menang dalam PRU-14?

Untuk rekod, Anwar tidak pernah berjaya membimbing blok pembangkang memenangi mana-mana PRU sehinggalah Dr Mahathir mengambil tempatnya dan mengetuai PH sehingga menang bergaya dalam PRU-14.

Tidak perlulah Anwar mendabik dada kononnya masih diperlukan walhal pemimpin dalam PH sendiri sudah mula sedar sedang dipergunakan untuk mengejar cita-cita peribadinya semata-mata dan bukannya untuk membela rakyat.

Apakah untungnya kepada DAP dan Anwar apabila Anwar masih meneruskan usaha untuk bekerjasama dengan UMNO, lihat sahaja yang berlaku pada PRN Melaka baru-baru ini, DAP dan Amanah gagal teruk dalam menarik sokongan rakyat sehingga kehilangan beberapa kerusi yang dimenangi semasa PRU-14 lalu.

Sudah sampai masanya DAP dan Amanah mengkaji secara mendalam dan tidak setia membuta-tuli kepada Anwar kerana akhirnya kelak terpaksa membayar harga yang mahal atas kesilapan tersebut dan merugikan mereka.

Atau adakah pemimpin DAP dan Amanah masih hidup dalam sindrom penafian, mempercayai Anwar dan Zahid sudah terputus hubungan mereka sejak tular klip audio kontroversi perbualan antara cikgu dan murid?


Kemasukan pekerja asing, pembantu rumah dihentikan hingga 31 Dis

Kerajaan menghentikan kemasukan pekerja asing dan pembantu rumah sehingga 31 Disember ini susulan sejak pelaksanaan Pergerakan Kawalan Pergerakan (PKP) mulai 18 Mac 2020 susulan pandemik Covid-19.

Menteri Sumber Manusia Datuk Seri M. Saravanan berkata Agensi Pekerjaan Swasta yang berdaftar dan diberikan lesen digesa berhenti membuat kenyataan atau pengiklanan yang mengelirukan majikan berhubung kemasukan pembantu rumah asing dari negara sumber.

Jelasnya, umum mengetahui majoriti pembantu rumah asing di negara ini adalah dari Indonesia dan ketika ini KSM masih di peringkat rundingan bersama pihak Indonesia bagi memuktamadkan Memorandum Persefahaman (MoU) mengenai pengambilan Perkhidmatan Domestik Indonesia (PDI) yang telah tamat pada 30 Mei 2016.

Beliau berkata sehingga Ogos 2021, terdapat seramai 92, 481 pembantu rumah asing di negara ini dan daripada jumlah ini 64,181 adalah pengambilan PDI.

“Saya ingin mengingatkan para majikan bahawa tiada kemasukan pekerja asing ke negara ini termasuk pembantu rumah asing dari negara-negara sumber sejak pelaksanaan Pergerakan Kawalan Pergerakan mulai 18 Mac 2020 susulan pandemik Covid-19.

“Lanjutan itu, kerajaan memutuskan bahawa tiada kemasukan bagi kedua-dua kategori pekerja asing tersebut sehingga 31 Dis 2021,” katanya dalam satu kenyataan di sini, hari ini.

Menurut beliau sebarang keputusan untuk membawa masuk pekerja asing termasuk pembantu rumah asing akan diumumkan oleh kerajaan secara rasmi selepas perbincangan antara Majlis Keselamatan Negara (MKN), KSM, Kementerian Dalam Negeri, Kementerian Kesihatan dan kementerian lain yang berkaitan.


Lagi 37 kematian Covid-19 direkod semalam

Kes kematian baharu akibat jangkitan Covid-19 semalam adalah sebanyak 37, meningkat sedikit berbanding sehari sebelumnya sebanyak 33 kes kematian.

Berdasarkan laman sesawang CovidNOW kendalian Kementerian Kesihatan (KKM), empat kes kematian di luar kemudahan kesihatan (BID) turut direkodkan setakat tengah malam tadi.

Secara perbandingan, Pulau Pinang mencatatkan jumlah kematian tertinggi dengan enam kes, diikuti masing-masing empat kes di Johor, Kedah, Perak dan Terengganu.

Tiga kes kematian pula direkodkan di Negeri Sembilan, Pahang dan Selangor, manakala Sabah serta Wilayah Persekutuan Kuala Lumpur masing-masing dua kes.

Kelantan dan Melaka hanya mencatatkan satu kematian, sementara Perlis, Sarawak, Wilayah Persekutuan Labuan serta Putrajaya sifar kes kematian.

Setakat tengah malam tadi, kadar penggunaan katil hospital di beberapa negeri berada pada paras kategori merah, iaitu lebih 70 peratus daripada kapasiti.

Menurut laman sesawang CovidNOW, kadar penggunaan katil hospital di Kelantan adalah yang tertinggi berbanding negeri lain iaitu 83.2 peratus, disusuli Melaka (80.7 peratus), Terengganu (79.6 peratus), Kedah (78.7 peratus), Perak (75 peratus) dan Johor (71.6 peratus).

Tujuh negeri, iaitu Pahang, Negeri Sembilan, Perlis, Sarawak, Selangor, Sarawak, Sabah dan Pulau Pinang mencatatkan kadar penggunaan katil hospital di paras antara 60 hingga 69 peratus, manakala Kuala Lumpur serta Putrajaya bawah 59 peratus.

Wilayah Perkutuan Labuan merekodkan kadar penggunaan katil hospital pada kadar terendah, iaitu 42.6 peratus.


‘Dia boleh go back, bukan come back’

Bekas Menteri Besar Selangor Dr Mohamad Khir Toyo digesa melupakan hasrat mewakili Barisan Nasional (BN) dan UMNO dalam Pilihan Raya Umum (PRU) akan datang.

Ketua UMNO Bahagian Sungai Besar Datuk Seri Jamal Md Yunos berkata Mohamad Khir tidak perlu membuat ‘come back’ sebaliknya ‘go back’ sahaja jika berhasrat bertanding pada PRU akan datang.

Menurutnya kumpulan penyokong bekas Menteri Besar Selangor itu disaran supaya lebih memfokuskan persediaan jentera pilihan raya UMNO.

“Soal kemenangan Pilihan Raya Umum Ke-15 (PRU-15) lebih penting berbanding mencari strategi meletakkan Mohamad Khir sebagai calon BN di Parlimen Sungai Besar.

“Kepimpinan UMNO bahagian ketika ini tidak memikirkan soal calon namun mahu memastikan gerak kerja parti berjalan lancar bagi menghadapi dan memenangi pilihan raya nanti.

“Beliau (Mohamad Khir) tak payah ‘come back’ (kembali), tetapi terus ‘go back‘ (pergi) sahaja,” katanya menurut laporan Utusan hari ini.

Pada 29 Mei lalu, Mohamad Khir mengesahkan hasrat bertanding di kawasan Parlimen Sungai Besar dan bercita-cita mahu mengembalikan semula kerusi tersebut kepada UMNO/BN.

Bekas Ahli Dewan Undangan Negeri (ADUN) Sungai Panjang itu memaklumkan bahawa beliau yakin dengan penerimaan dan sokongan kuat masyarakat tempatan terhadapnya.

Mengulas lanjut, Jamal sebagai ahli parti menyerahkan sepenuhnya kepada pimpinan tertinggi bagi menentukan calon untuk bertanding kelak.

Tegas beliau, semua ahli UMNO sama ada berjawatan atau tidak tidak sesekali cuba memecahbelahkan perpaduan antara ahli bagi menghadapi PRU-15.


57 kematian, 14 di Johor

Lima puluh tujuh pesakit meninggal dunia akibat komplikasi Covid-19 dalam tempoh 24 jam lalu, dengan hanya Labuan dan Putrajaya tidak merekodkan kes kematian.

Daripada 57 kes kematian itu, 14 daripadanya melibatkan pesakit yang meninggal dunia sebelum bantuan perubatan dapat diberikan atau kes ’brought in death’ (BID).

Bagaimanapun, tiada perincian diberikan adakah 14 kes BID itu melibatkan kalangan 282,073 pesakit yang diarah menjalani kuarantin di rumah.

Sehingga semalam jumlah kematian akibat Covid-19 sejak awal 2020 lalu meningkat kepada 32,591 kes, termasuk 6,660 kes BID.

Johor yang akan berdepan Pilihan Raya Negeri (PRN) pada 12 Mac depan merekodkan jumlah kematian tertinggi semalam melibatkan 14 pesakit, menjadikan kumulatif sebanyak 4,035 kes, kedua tertinggi di Malaysia.

Sehingga semalam, Johor merekodkan 313,790 kumulatif positif – ketiga tertinggi selepas Selangor dan Sabah – dengan 284,635 pesakit telah sembuh, dan 25,120 kes aktif.

Daripada jumlah kes aktif itu, seramai 23,794 pesakit menjalani kuarantin di rumah, 174 ditempatkan di PKRC, 1,119 dimasukkan ke hospital; dan 33 pesakit dirawat di unit rawatan rapi (ICU), dengan 25 daripadanya memerlukan alat bantuan pernafasan.

Sehingga semalam, seramai 3,057,593 atau 80.6 peratus populasi di Johor telah lengkap divaksinasi, 3,288,698 atau 84.1 peratus menerima sekurang-kurangnya satu dos, dan 1,881,371 atau 68.8 peratus lagi individu dewasa menerima dos penggalak.

Sebanyak 60 kluster masih aktif di Johor, melibatkan 28 kluster pendidikan; tempat kerja (18); kumpulan berisiko tinggi (sembilan); komuniti (tiga); dan masing-masing satu kluster import dan keagamaan.

Bagi kes kematian di negeri-negeri lain, Sabah merekodkan lapan kes, diikuti Perak (enam); masing-masing lima di Kedah, Melaka serta Selangor; dan masing-masing tiga di Pahang serta Terengganu.

Perlis serta Kuala Lumpur pula masing-masing merekodkan dua kes kematian, diikuti masing-masing satu kes di Kelantan, Negeri Sembilan, Pulau Pinang dan Sarawak.

Pecahan kes berkaitan Covid-19 di setiap negeri sehingga 25 Februari 2022.


Sri Lanka bankrap

Sri Lanka telah muflis dan kesakitan teruk akibat krisis ekonominya yang tidak pernah berlaku sebelum ini akan berlarutan sehingga sekurang-kurangnya akhir tahun depan, kata Perdana Menteri Ranil Wickremesinghe kepada Parlimen hari ini.

Kira-kira 22 juta penduduk negara kepulauan itu telah mengalami inflasi yang melambung tinggi dan pemotongan bekalan elektrik yang berpanjangan selepas kerajaan kehabisan mata wang asing untuk mengimport barangan penting.

Wickremesinghe berkata negara yang dahulunya makmur itu akan mengalami kemelesetan yang teruk tahun ini dan kekurangan makanan, bahan api dan ubat-ubatan akan berterusan.

“Kami juga perlu menghadapi kesukaran pada 2023. Ini adalah kebenaran. Ini adalah realiti,” katanya.

Beliau berkata rundingan penyelamatan berterusan Sri Lanka dengan Tabung Kewangan Antarabangsa (IMF) bergantung pada memuktamadkan pelan penstrukturan semula hutang dengan pemiutang menjelang Ogos.

“Kami kini mengambil bahagian dalam rundingan sebagai negara bankrap,” kata Wickremesinghe.

“Disebabkan keadaan negara muflis, kami perlu mengemukakan pelan kemampanan hutang kepada mereka secara berasingan. Hanya apabila (IMF) berpuas hati dengan rancangan itu barulah kami boleh mencapai persetujuan.”

IMF minggu lalu berkata lebih banyak tugas diperlukan untuk meluruskan semula sistem kewangan negara dengan betul dan membaiki defisit fiskalnya sebelum perjanjian boleh dibuat mengenai pengaturan pembiayaan untuk menangani krisis imbangan pembayarannya.

Ia juga telah memberitahu pihak berkuasa untuk melakukan lebih banyak lagi usaha untuk memerangi rasuah dan menamatkan subsidi tenaga yang tinggi yang telah lama menjejaskan belanjawan kerajaan.

Hampir keseluruhan Sri Lanka tanpa petrol dan kerajaan telah menghentikan perkhidmatan awam yang tidak penting dalam usaha untuk menjimatkan bahan api.

Terdapat pergaduhan di luar beberapa stesen minyak yang masih menjual bahan api, dengan puluhan ribu berbaris untuk peluang tipis mendapatkan bekalan terhad dan tiada stok baharu dijangka sekurang-kurangnya untuk dua minggu.

Pertubuhan Bangsa-Bangsa Bersatu (PBB) menganggarkan kira-kira 80 peratus penduduk terpaksa melangkau jadual makan untuk menghadapi kekurangan makanan dan kenaikan harga.

Wickremesinghe berkata, IMF menjangkakan ekonomi Sri Lanka menyusut tujuh peratus tahun ini, lebih teruk daripada ramalan buruk yang dikeluarkan oleh bank pusat negara itu.

Beliau berkata inflasi boleh meningkat melebihi 60 peratus, dan susut nilai mata wang yang pesat sejak beberapa bulan lalu telah melenyapkan separuh daripada nilai simpanan.

“Fikirkan bagaimana keadaan ini memberi kesan kepada warga emas kita. Kemiskinan merebak dalam kalangan mereka semua,” kata perdana menteri berusia 73 tahun itu.

“Nilai wang yang mereka terima telah berkurangan sebanyak 50 peratus. Kuasa beli mereka juga berkurangan sebanyak 50 peratus.” – AFP


Stres jejaskan produktiviti

Menjalankan tugas harian di pejabat banyak memerlukan kesabaran kerana tidak semuanya akan berjalan lancar seperti yang dirancang. Adakalanya sesuatu yang di luar jangkaan berlaku dan di sinilah terserlahnya kemahiran anda mengendalikan situasi tersebut.

Ada yang berasa seronok menghadapi cabaran baru dan mencari langkah untuk menyelesaikan tugas tersebut. Namun tidak kurang juga yang akan melenting dan bersungut kerana terpaksa berfikir dan berusaha lebih sedikit. Apabila keadaan ini berlaku, segala perasaan tertekan atau stres ini akan berkumpul dan terperangkap di dalam tubuh.

Itu belum lagi suasana sekeliling yang banyak mempengaruhi keadaan kita bekerja. Jika dibiarkan, keadaan ini boleh menjejaskan cara kita berfikir dan mengakibatkan berbagai-bagai penyakit seperti darah tinggi, sakit dada, sengal-sengal badan dan macam-macam lagi.

Masalahnya adakah anda sedar bahawa anda mengalami stres dan memerlukan penyelesaian?

Menurut Pakar Perunding Psikiatri Hospital Gleneagles Kuala Lumpur, Dr. Nor Hamidah Mohd. Salleh, walaupun stres dikategorikan penyakit yang serius tetapi sayangnya ia tidak diambil berat.

“Ini mungkin kerana masyarakat beranggapan bahawa stres hanya memberikan kesan seketika tanpa menyedari ia juga boleh menjejaskan seluruh badan dan minda,” ujarnya.

Berdasarkan pengalaman Dr. Nor Hamidah, kebanyakan kes stres berpunca daripada masalah di tempat kerja. Ia secara tidak langsung memberi kesan terhadap institusi kekeluargaan sehingga memporakperandakan perkahwinan itu sendiri.

Justeru, beliau berharap masyarakat akan sedar bahawa stres yang tidak dirawat dengan baik boleh memberi kesan kepada produktiviti kerja.

Beliau menjelaskan, apabila seseorang mengambil berat tentang kesihatan mental, ia membantu untuk merasa lebih sihat secara fizikal. Begitu juga sebaliknya kerana kedua-dua perkara itu saling berkait.

“Seandainya seseorang bijak melalui setiap stres yang dialami, mereka mampu menjalani hidup dengan lebih berkualiti,” katanya.

Dr. Nor Hamidah menasihatkan mereka yang mengalami masalah supaya mengambil masa untuk rehat dan berbincang dengan saudara atau teman terdekat.

“Anda sendiri mungkin sedar dengan perbezaan diri apabila mengalami masalah mental seperti kemurungan. Malah rakan-rakan terdekat juga pasti menyedarinya.

“Jika anda mengalaminya di tempat kerja, anda boleh berkongsi dengan rakan sekerja. Seandainya ada yang menasihati anda agar bertemu pakar untuk mendapatkan rawatan, jangan tunggu lagi. Ini kerana ubat bukanlah penyelesaian bagi stres,” katanya.

Dr. Nor Hamidah memberitahu, kerja, keluarga dan kawan-kawan memberi kesan kepada kesihatan mental dari sudut kebaikan dan keburukan.

Justeru katanya, setiap individu perlu pandai mengimbangi kerjaya dan kehidupan mereka agar sihat mental dan fizikal.

“Sebab itulah setiap organisasi perlu ada pengurusan stres di tempat kerja agar tidak mengganggu produktiviti pekerja.

“Kita lihat banyak kejayaan menerusi pelaksanaan pengurusan stres di pejabat. Kajian syarikat McDonnel Douglas pada 1989 menunjukkan pengurusan stres di pejabat menurunkan 35 peratus kos penjagaan kesihatan pekerja. Pada 1995, Perkhidmatan Salah Tingkah Laku dan Kesihatan Mental mendapati pengurusan stres di tempat kerja menurunkan 35 peratus masalah stres pekerja dan meningkatkan produktiviti sebanyak 14 peratus,” ujarnya.

Justeru tegasnya, setiap organisasi perlu merujuk pekerja yang stres kepada pakar psikiatri, psikologi atau kaunselor.

Kebiasaannya, pekerja yang berhadapan dengan stres akan diberi cuti sakit sehingga seminggu. Jika kes serius berlaku, rawatan boleh dilanjutkan sehingga tiga bulan.

“Ini penting untuk mengurangkan berlakunya beberapa masalah penyakit seperti darah tinggi, lelah, masalah kulit yang teruk seperti jerawat, psoriasis, ekzema, serangan jantung, sinus atau resdung, hilang fungsi seksual dan pembiakan, strok, masalah berat badan, gangguan tidur, cirit-birit atau sembelit, migrain, gangguan kebimbangan, ulser perut, sakit kepala dan kemurungan,” katanya.

Oleh itu, kenali diri anda dan pastikan stres tidak berada pada tahap yang tinggi. Jangan sombong atau malu sekiranya anda mengalami stres kerana ia proses kehidupan yang semula jadi.

Anda sendiri perlu bijak mengatasinya untuk mengelakkan masalah stres ini berlarutan.


57,701,169 dos vaksin Covid-19 diberikan dalam tempoh 310 hari

Sebanyak 97.6 peratus atau 22,858,818 individu dewasa telah lengkap menerima vaksin Covid-19 sehingga semalam, tatkala ancaman varian baharu Omicron semakin meningkat, khususnya melibatkan individu yang pulang dari luar negara.

Seramai 23,151,193 atau 98.8 peratus individu dewasa pula menerima sekurang-kurangnya satu dos daripada vaksin dua dos atau vaksin dos tunggal, manakala 6,287,197 atau 26.9 peratus lagi menerima dos penggalak.

Wabak Covid-19 yang bermula di Wilayah Wuhan, China pada akhir 2019 lalu, mula menular di Malaysia daripada seorang rakyat Malaysia dan beberapa pelancong China pada Februari 2020 yang dilaporkan di Selangor.

Permulaan penularannya hanya rawatan biasa di hospital dilakukan, sehinggalah Kerajaan Perikatan Nasional (PN) di bawah pimpinan Tan Sri Muhyiddin Yassin ketika itu, membuat keputusan memberi vaksin dalam usaha untuk melindungi rakyat negara ini daripada ancaman wabak Covid-19.

Beliau kemudian melancarkan Program Imunisasi Covid-19 Kebangsaan (PICK) pada 24 Februari 2021 bagi individu berusia 18 tahun ke atas dengan keutamaan diberikan kepada warga emas berumur 60 tahun dan ke atas.

Pada 8 September 2021, PICK Remaja bagi mereka yang berusia 12 hingga 17 tahun pula dilancarkan, dan sehingga semalam seramai 2,755,977 atau 87.6 peratus populasi remaja di negara ini, telah lengkap divaksinasi.

Sebanyak 90.5 peratus atau 2,847,527 remaja lagi menerima sekurang-kurangnya satu dos suntikan vaksin Covid-19, menjadikan keseluruhannya seramai 5,603,504 remaja mendapat perlindungan daripada ancaman virus berkenaan.

Keseluruhannya sebanyak 57,701,169 dos telah diberikan sejak Februari 2021 hingga semalam, dengan 25,614,795 atau 78.4 peratus penduduk Malaysia telah lengkap divaksinasi, dan 25,998,720 atau 79.6 peratus lagi menerima sekurang-kurangnya satu dos.


Rosmah gagal lagi ketepi Zaini sebagai hakim kes wang haram

Datin Seri Rosmah Mansor sekali lagi gagal dalam permohonannya supaya Hakim Mahkamah Tinggi Mohamed Zaini Mazlan menarik diri daripada mendengar kesnya berkaitan pengubahan wang haram dan pengelakan cukai.

Ini adalah kali kedua isteri bekas Perdana Menteri Datuk Seri Najib Razak memfailkan permohonan selepas Mohamed Zaini, yang juga merupakan hakim bagi kes hibrid solar melibatkan Rosmah, menolak permohonan Rosmah yang dibuat pada 14 Dis, bagi beliau menarik diri daripada mendengar kes berkenaan.

Hakim Mohamed Zaini dalam menolak permohonan Rosmah itu berkata permohonan kedua ini adalah berdasarkan kepada asas yang sama dengan permohonan pertama, iaitu beliau juga merupakan hakim yang membicarkan kes perbicaraan hibrid solar Rosmah, lapor Bernama.

Hakim itu berkata bagaimanapun pemohon (Rosmah), kini telah memohon untuk memasukkan dua lagi kes yang beliau kendalikan iaitu kes pelucuthakan 1Malaysia Developement Berhad (1MDB) di mana pemohon adalah salah seorang responden dan kes audit 1MDB.

“Apa yang pemohon lakukan dengan memasukkan dua kes tambahan itu, hanya menambahkan ‘warna’ pada permohonannya. Bagaimanapun pada asasnya sama seperti alasan yang dikemukakan pada permohonan pertama, kerana ia berkaitan kepda penglibatan dan keputusan yang saya buat dalam kes-kes ini.

“Saya perlu tambah bahawa saya bingung apabila pemohon telah menyebut kes pelucuthakan 1MDB dan kes audit 1MDB dalam permohonannya. Dalam kes pelucuthakan 1MDB, saya telah menolak permohonan pendakwaan untuk melucuthakan harta miliknya.

“Kes audit 1MDB sebaliknya tidak berkaitan dengan pemohon langsung. Saya berpandangan bahawa pemohon perlu dihentikan daripada mengemukakan permohohanan lagi untuk penarikan diri hakim. Doktrin ‘res judicata’ terpakai dalam permohonan kedua ini,” katanya.

Mohd Zaini berkata hujah-hujah awal yang telah dikemukakan oleh pemohon dalam kes pelucuthakan 1MDB dan kes audit 1MDB boleh dilihat semula dalam permohonan pertama, kerana ia berada dalam pengetahuan pemohon pada ketika pmohonan pertama dibuat.

“Kepentingan awam menuntut bahawa mesti ada penamat kepada litigasi, dan pihak-pihak berkenaan tidak seharusnya dibenarkan untuk membuat litigasi terhadap isu yang sama berulang kali. Maka dengan ini permohonan pemohon adalah ditolak,” katanya.

Bagaimanapun Hakim Mohamed Zaini membenarkan permohonan peguam Rosmah Datuk Firoz Hussein Ahmad Jamaluddin untuk menangguhkan perbicaraan kes pengubahan wang haram, yang pada asalnya telah ditetapkan pada Rabu (27 April), sementara menunggu penyelesaian rayuan Rosmah mengenai keputusan hari ini di Mahkamah Rayuan.

“Dengan ini perbicaraan ditangguhkan,” kata hakim itu selepas pihak pendakwaan tidak menolak permohonan untuk penangguhan itu.

Rayuan Rosmah berhubung permohonan pertama masih lagi belum dibacarakan di Mahkamah Rayuan. Kes rayuan itu telah ditetapkan untuk pengurusan kes pada 19 Mei.

Sementara itu Hakim Mohamed Zaini juga menetapkan 24 Mei untuk sebut semula kes permohonan Rosmah untuk melucutkan kelayakan bekas hakim Mahkamah Persektuan Datuk Seri Gopal Sri Ram daripada bertindak sebagai ketua pendakwa dalam kes pengubahan wang haramnya.

Rosmah, 70, berdepan dengan 12 pertuduhan pengubahan wang haram berjumlah RM7,097,750, serta lima pertuduhan gagal mengisytihar pendapatannya kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.


Thailand catat 27,071 jangkitan baharu semalam, Singapura 10,594 kes

Kementerian Kesihatan Awam Thailand (MPH) melaporkan dalam tempoh 24 jam sehingga tengah hari semalam (18 Mac 2022) sebanyak 27,071 jangkitan baharu Covid-19 di negara itu, termasuk 49 daripadanya melibatkan kes import.

Jumlah kematian meningkat sebanyak 80 orang, manakala 21,522 pesakit telah sembuh dan dibenarkan meninggalkan hospital, kata MPH dalam kenyataan hari ini.

Sejak awal 2020 hingga semalam, negara itu kini mencatat kumulatif positif sebanyak 3,303,169 kes dengan 3,048,491 pesakit telah sembuh, 230,603 masih dirawat di hospital, dan 24,075 kematian.

Dalam tempoh 1 Januari lalu hingga semalam Thailand mencatat 1,079,734 kes positif Covid-19, meningkat mendadak berbanding sebelum ini susulan penularan pantas varian Omicron.

Sehingga semalam juga sebanyak 126,799,701 dos vaksin Covid-19 telah diberikan.

Menurut Worldometer, kes yang disahkan di seluruh dunia telah meningkat kepada 466.54 juta pada Jumaat, dengan 398.15 juta daripadanya telah pulih, 62.3 juta adalah kes aktif, termasuk 63,836 dalam keadaan kritikal, dan 6.09 juta telah meninggal dunia.

Sementara itu, Singapura pula merekodkan 10,594 jangkitan baharu semalam, turun sedikit berbanding 10,713 kes pada Khamis, lapor Kementerian Kesihatan (MOH).

Daripada jumlah itu, 10,435 adalah jangkitan tempatan dan 159 kes import. Jumlah itu menjadikan kumulatif positif Covid-19 di Singapura meningkat kepada 996,914 kes sejak awal 2020 lalu.

Negara itu juga melaporkan sembilan kematian semalam menjadikan keseluruhannya 1,191 pesakit Covid-19 meninggal dunia sejak awal 2020.

Terdapat 1,175 pesakit di hospital, menurut statistik terkini laman web MOH. Sebanyak 137 pesakit memerlukan bantuan oksigen.

Tiga puluh pesakit dirawat di unit rawatan rapi, berbanding 29 pada Khamis.

Kebanyakan jangkitan baharu Covid-19 di Singapura adalah kes Protokol 2, iaitu mereka yang sihat atau dinilai mempunyai keadaan ringan. – Agensi


Penyokong PM buat sidang media nyata sokongan, bimbang Zahid buat hal lagi

Bimbang Presiden UMNO Datuk Seri Ahmad Zahid Hamidi akan mengugat kerajaan sedia ada diterajui Datuk Seri Ismail Sabri Yaakob, kumpulan Ahli-ahli Parlimen Barisan Nasional (BN) akan mengadakan satu sidang media petang ini bagi membuat pendirian mereka.

Sidang media Kelab Penyokong Kerajaan Keluarga Malaysia (BBC) petang ini itu difahamkan bagi menyatakan sokongan mereka kepada pentadbiran Perdana Menteri (PM) dan akan diketuai Pengerusi kelab itu, Datuk Seri Tajuddin Abdul Rahman.

Difahamkan sidang media itu diadakan berikutan timbul kebimbangan satu lagi kemelut politik akan berulang seperti sebelum ini apabila terdapat beberapa Ahli Parlimen (MP) BN yang menarik sokongan terhadap kerajaan Perikatan Nasional (PN) sehingga tumbang.

Untuk rekod, Zahid bersama 15 MP BN sebelum ini menarik sokongan terhadap Tan Sri Muhyiddin Yassin.

Beberapa individu yang berada dalam kem Ismail Sabri akan turut serta dalam sidang media nanti, ia sebagai simbolik sokongan kepadanya untuk kekal terus memimpin kerajaan sedia.

Sumber Agenda Daily memberitahu sebelum ini, semasa mesyuarat Majlis Tertinggi UMNO yang diadakan baru-baru ini selepas keputusan Mahkamah Rayuan melibatkan Datuk Seri Najib Razak dikekalkan, terdapat beberapa ahli MT yang berada dalam kem Zahid mendesak supaya pilihan raya umum (PRU) disegerakan.

Perkara itu membimbangkan kem Ismail Sabri yang berkemungkinan bakal disingkir dan akan menjadi PM tersingkat dalam sejarah.

Terdahulu, Agenda Daily melaporkan kes Najib menjadi topik utama dikalangan ahli MT UMNO yang menghadiri mesyuarat tersebut, majoriti tidak berpuas hati dengan keputusan tersebut dan terdapat beberapa ahli MT yang membangkitkan langkah untuk mempercepatkan PRU susulan keputusan Mahkamah Rayuan paginya itu.

Ahli MT yang tidak berpuas hati dengan keputusan Mahkamah Rayuan terdiri daripada kumpulan sebelah kem Zahid yang diketahui juga berdepan pertuduhan di mahkamah sama seperti yang dihadapi Najib.

Untuk rekod, Zahid dan Najib berdepan puluhan pertuduhan di mahkamah yang sedang berjalan ketika ini.

Mesyuarat MT tersebut juga diadakan dengan tergesa-gesa, Zahid difahamkan mempertahankan Najib selepas keputusan mahkamah tidak memihak kepadanya.

“Zahid menyatakan rasa simpati terhadap hukuman yang dijatuhkan terhadap Najib, merasakan keputusan tersebut tidak adil dan berat sebelah,” kata sumber.

Dalam jemputan yang dihantar kepada petugas media, sidang akhbar tersebut diadakan pada pukul 6 petang ini di bangunan Parlimen.


DAP ‘okay’ kerajaan diterajui UMNO hingga habis penggal, kata Loke

Seorang pemimpin DAP mendedahkan ia tidak menjadi masalah sekiranya kerajaan diterajui UMNO terus mentadbir sehingga habis penggal walaupun perjanjian Memorandum Persefahaman (MoU) meletak syarat tidak boleh mengadakan pilihan raya sebelum 31 Julai 2022.

Setiausaha Organisasi Kebangsaan DAP, Anthony Loke berkata walaupun syarat tersebut diletak, ia tidak bermakna Perdana Menteri Datuk Seri Ismail Yaakob tidak boleh membubarkan Parlimen lebih lama selepas ini sehingga tamat penggal kerajaan.

“Tak ada apa-apa yang menghalang mereka (kerajaan) untuk melengah-lengahkan sehingga habis penggal (untuk membubarkan parlimen) dan kami ‘okay’ dengan itu kerana kami tak mahu ambil kuasa itu daripada dia (UMNO).

“Ini bukan hanya sekadar MOU 10 bulan, ia boleh jadi lebih lama daripada itu,” katanya semasa menghadiri satu webinar hari ini.

Untuk rekod, MoU yang dimerterai antara kerajaan dan blok pembangkang, Pakatan Harapan bersetuju untuk tidak mengadakan pilihan raya umum sebelum 31 Julai 2022 bagi menumpukan ke arah pemulihan negara yang berdepan cabaran pandemik.

Loke berkata sedemikian dalam webinar “MOU – Jalan ke arah transformasi dan kestabilan?” yang turut disertai Ahli Parlimen Pengerang, Datuk Seri Azalina Othman Said, Menteri Undang-undang dan Hal Ehwal Parlimen, Datuk Seri Wan Junaidi Tuanku Jaafar dan profesor dari Universiti Sunway, Wong Chin Huat.

Bagaimanapun, Loke menegaskan MoU tersebut sebenarnya hanya untuk membantu kerajaan meluluskan Belanjawan 2022 dan ia mesti dilibatkan mereka sebelum pembentangannya.

“Jadi, akhirnya, apabila kita luluskan belanjawan, ia adalah sesuatu yang dipersetujui kedua-dua belah pihak … hanya itu tanggungjawab di belah PH,” katanya lagi.

Pada 13 September, PH dan kerajaan menandatangani MoU Transformasi dan Kestabilan Politik yang berlangsung di Parlimen.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


Rakyat mahu tahu Menteri mana guna kuasa tukar reka bentuk LCS

Tiga pemimpin utama dalam UMNO kini paling takut apabila isu skandal pembinaan enam buah kapal Littoral Combat Ship (LCS) bernilai RM9 bilion terbongkar.

Datuk Seri Najib Razak cuba menunding jari terhadap kerajaan sebelum ini, Pakatan Harapan (PH) sebagai punca kelewatan kapal tersebut tidak dapat disiapkan, tetapi bekas Perdana Menteri itu tidak pula mahu mempersoalkan siapa yang bertanggungjawab menukar reka bentuk kapal tersebut.

Najib tidak sepatutnya menyalahkan kerajaan PH sebagai punca walhal kelulusan projek itu diberikan semasa era pentadbirannya.

Perkara yang perlu Najib jawab dan rakyat mahu tahu, mengapa kerajaan UMNO-Barisan Nasional (BN) ketika itu tidak mahu mendengar nasihat dan permintaan Tentera Laut Diraja Malaysia (TLDM).

TLDM pada awalnya mahu reka bentuk kapal jenis Sigma digunakan tetapi dua bulan kemudiaan keputusan itu berubah kepada reka bentuk kapal jenis Gowind. Nampaknya Menteri Pertahanan ketika itu membelakangi nasihat dan permintaan TLDM selaku “end user” atau “pengguna akhir”.

Laporan PAC yang memetik kenyataan Tan Sri Abdul Aziz Jaafar, Panglima TLDM pada ketika itu, sebagai berkata keputusan tersebut adalah “something is gravely wrong” (sesuatu yang amat tidak kena).

PAC juga mendapati terma kontrak adalah lemah dan tidak memihak kepada kerajaan yang mana pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

“Ini adalah luar biasa dan menyebabkan bayaran kemajuan LCS 1 melebihi kemajuan kerja sebenar sebanyak 21.1 peratus (bayaran sebanyak 63.8 peratus berbanding kemajuan kerja sebenar sebanyak 42.7 peratus),” katanya.

Rakyat juga mahu tahu mengapa sebuah syarikat yang berdepan masalah kewangan berjaya mendapat projek tersebut sehingga kerajaan terpaksa membayar wang pendahuluan.

PAC mendedahkan kajian daya maju (due diligence) yang dilakukan oleh kerajaan terhadap syarikat Boustead Naval Shipyard Sdn Bhd (BNS) untuk pembinaan lima kapal Littoral Combatant Ship (LCS) Tentera Laut Diraja Malaysia (TLDM) gagal mengesan masalah kewangan syarikat berkenaan.

Ia dibuktikan apabila kerajaan terpaksa membuat pembayaran pendahuluan sehingga RM1.36 bilion kepada BNS, bertentangan dengan Surat Pekeliling Perbendaharaan Bilangan 5 Tahun 2007 yang berkuat kuasa ketika itu.

Dua rumusan ini penting dan dipercayai menjadi asas mengapa kerajaan PH sebelum ini menghentikan sementara projek LCS bagi mengenalpasti masalah yang berlaku dalam pembinaan kapal tersebut.

Bagaimanapun, Najib dan dua pemimpin UMNO lain yang difahamkan bertanggungjawab meluluskan LCS cuba melepaskan diri daripada memikul tanggungjawab berhubung skandal kapal ini.

Timbalan Presiden PKR, Rafizi Ramli juga sudah memberi amaran kepada Najib untuk bersiap-sedia dengan pendedahan yang bakal mengheretnya untuk menjawab pelbagai persoalan dalam skandal LCS ini.

Najib tidak boleh lagi lari dan memutarbelit fakta dengan retorik politiknya menyalahkan kerajaan PH sebelum ini.

Jika tidak mempunyai bukti kukuh, masakan Rafizi begitu berani mencabar Najib dan memberi amaran kepadanya.

Perkara paling mustahak yang rakyat ingin tahu siapa Menteri yang bertanggungjawab menukar reka bentuk kapal sehingga sanggup melanggar nasihat dan permintaan TLDM. Rakyat juga mahu tahu mengapa sebuah syarikat berdepan masalah kewangan dianugerahkan tender yang besar tersebut.

Najib lebih baik bersedia dengan pendedahan Rafizi, tidak guna menjadi Perdana Menteri Facebook dengan slogan “Malu apa Bossku” kerana sudah sampai masanya beliau belajar erti malu dan ada sedikit rasa kemaluan.


Jawatankuasa perkasa Mahkamah Syariah diwujudkan semula

Kerajaan mewujudkan semula Jawatankuasa Memperkasakan Mahkamah Syariah (JKMMS) bagi mempertingkat dan memartabatkan sistem perundangan Syariah secara holistik selaras dengan kedudukan Islam dalam Perlembagaan Persekutuan.

Pada masa sama, Menteri di Jabatan Perdana Menteri (Hal Ehwal Agama), Datuk Idris Ahmad, mengumumkan perlantikan 12 tokoh sebagai ahli jawatankuasa berkenaan yang diketuai bekas Ketua Pengarah Jabatan Kemajuan Islam Malaysia (JAKIM), Tan Sri Othman Mustapha.

“Kerajaan amat yakin dengan kewibawaan serta pengalaman luas beliau dalam pentadbiran hal ehwal Islam akan membantu usaha kerajaan untuk memperkukuh institusi kehakiman syariah,” katanya.

Antara tokoh lain yang turut dilantik ialah Peguam Cara Negara Datuk Ahmad Terrirudin Mohd Salleh, Ketua Pengarah Perkhidmatan Awam Datuk Seri Mohd Shafiq Abdullah, Ketua Pengarah Jabatan Kehakiman Syariah Datuk Dr Mohd Na’im Mokhtar dan Penyandang Kursi Institusi Raja-Raja Melayu UiTM Prof Datuk Dr Shamrahayu Ab Aziz.

Idris berkata kerajaan yakin dengan kewibawaan mereka yang dilantik untuk berusaha, menjalankan kajian dan memberikan cadangan akan membawa kepada penambahbaikan serta transformasi institusi mahkamah syariah negara.

“Selamat menjalankan amanah ini dengan sepenuh hati demi agama, negara dan ummah. Semoga Allah SWT sentiasa mengurniakan pedoman dalam setiap tindakan yang dilaksanakan,” katanya.

Sebelum ini, dilaporkan JKMMS ditubuhkan pada Ogos 2017 setelah dipersetujui pada Mesyuarat Jemaah Menteri ketika itu.

Namun, jawatankuasa tersebut dihentikan apabila Pakatan Harapan (PH) mengambil alih pentadbiran negara selepas Pilihan Raya Umum ke-14 (PRU14) lepas.


UMNO Tampin tolak Khairy

UMNO Bahagian Tampin mahu anak tempatan diletakkan sebagai calon Barisan Nasional (BN) bagi kerusi Parlimen P133 Tampin pada Pilihan Raya Umum Ke-15 (PRU-15) 19 November depan.

Sehubungan itu, UMNO bahagian berkenaan meminta kepimpinan BN membuat pilihan tepat, kerana keputusan itu dibuat atas kesepakatan Persidangan Perwakilan UMNO bahagian itu, baru-baru ini.

Ketua UMNO Bahagian Tampin Datuk Mohd Esam Mohd Isa berkata 90 peratus ahli peringkat cawangan Tampin tidak mahu orang luar dipilih sebagai calon Parlimen Tampin pada PRU-15 ini.

“Mereka berpendapat ramai lagi pemimpin berwibawa di Tampin ini untuk dipilih sebagai calon. Kita ada (Datuk Seri) Shaziman (Abu Mansor), ada ketua bahagian (yang boleh dipilih sebagai calon).

“Ketika persidangan perwakilan bahagian baru-baru ini, sebulat suara menolak orang luar sebagai calon Parlimen Tampin,” katanya menurut BH hari ini.

Beliau yang juga Ahli Dewan Undangan Negeri (ADUN) Gemencheh berkata demikian ketika diminta mengulas mengenai kemungkinan Menteri Kesihatan, Khairy Jamaluddin, dicalonkan bertanding di Parlimen Tampin.

Khairy yang juga penyandang Parlimen Rembau terpaksa memberi laluan kepada Timbalan Presiden UMNO yang juga Ketua UMNO Bahagian Rembau, Datuk Seri Mohamad Hasan, untuk bertanding di kerusi itu.

Mohd Esam menegaskan, Shaziman, yang juga Ahli Jawatankuasa UMNO bahagian adalah beberapa nama yang disenaraikan sebagai calon dan dihantar kepada pucuk pimpinan BN.

“Selain Shaziman, terdapat beberapa nama lain termasuk ketua UMNO bahagian yang turut disenaraikan. Kita berharap pucuk pimpinan dapat dengar dan faham kehendak akar umbi,” katanya.

Pada PRU-14, Shaziman yang juga penyandang kerusi Parlimen Tampin sejak empat penggal sebelum itu, tewas kepada calon Parti Amanah Negara (AMANAH), Datuk Dr Hasan Baharom dengan majoriti 1,002 undi.


Perkara biasa lobi pegawai kerajaan untuk kontrak, kata saksi kes Zahid

Seorang bekas Pengarah Ultra Kirana Sdn Bhd (UKSB) hari ini memberitahu Mahkamah Tinggi Shah Alam bahawa adalah “biasa” bagi mereka yang menjalankan perniagaan melobi pegawai kanan kerajaan untuk mendapatkan kontrak projek awam.

Memberi keterangan terhadap Presiden UMNO Datuk Seri Ahmad Zahid Hamid, yang didakwa melakukan rasuah berhubung sistem Visa Luar Negara (VLN), Wan Quoris Shah Wan Abdul Ghani berkata UKSB tidak akan mendapat kontrak atau lanjutan kepada VLN dan Pusat Setempat ( OSC) jika tidak kerana bekas menteri.

Zahid yang juga Ahli Parlimen Bagan Datuk mengambil alih portfolio Kementerian Dalam Negeri (KDN) daripada Datuk Seri Hishammuddin Hussein selepas Pilihan Raya Umum Ke-13.

“Selepas Pilihan Raya Umum Ke-13 pada 5 Mei 2013, Harry Lee meminta bantuan saya untuk menyatukan perniagaan UKSB berikutan rombakan Kabinet.

“Harry meminta saya berurusan dengan Kementerian Dalam Negeri untuk mewujudkan hubungan dengan Zahid,” kata Wan Quoris Shah.

Harry Lee Vui Khiun adalah seorang lagi pengarah UKSB dan saksi pendakwaan terdahulu dalam perbicaraan Zahid.

Wan Quoris Shah menjelaskan bahawa Lee telah memintanya untuk mengadakan hubungan supaya UKSB boleh mendapatkan kontrak bekalan dan perkhidmatan daripada kerajaan sepanjang tempoh perkhidmatannya sebagai pengarah syarikat antara Mei 2013 dan Ogos 2018.

“Kontrak itu memberikan pulangan lumayan kepada syarikat dan pada masa sama UKSB diberi peluang untuk membantu kerajaan dalam memudahkan kelulusan visa Malaysia dengan lebih cekap dan cepat.

“Untuk itu, UKSB amat berterima kasih kepada Zahid kerana tanpa bantuan dan sokongan tidak berbelah-bahagi, UKSB tidak akan berjaya mengekalkan dan melanjutkan kontrak yang disebutkan di atas,” kata saksi pendakwaan ke-16 itu dalam pernyataannya.

Mengikut fakta kes, UKSB memeterai beberapa perjanjian dengan kerajaan Malaysia dan KDN untuk perkhidmatan kemudahan visa dengan mengendalikan beberapa OSC di China mulai 2012 dan seterusnya.

Wan Quoris Shah menceritakan bahawa beliau mula berkenalan dengan Zahid pada 2003 melalui hubungan mereka dengan UMNO dan pertemuan sekali-sekala dalam aktiviti parti.

Beliau berkata pada awalnya beliau tidak begitu rapat dengan Zahid, tetapi telah menyimpan nombor telefon beliau kerana beliau adalah sebahagian daripada pelapis tertinggi UMNO ketika itu.

Hanya pada pertengahan 2013, Wan Quoris Shah berjaya mengadakan pertemuan peribadi pertamanya dengan Zahid apabila anak lelakinya dimasukkan ke hospital berikutan kemalangan.

“Tujuan kami bertemu Datuk Seri Zahid adalah untuk menjelaskan kepadanya tentang penglibatan kami dalam perniagaan pemprosesan visa kerana beliau baru sahaja dilantik sebagai Menteri Dalam Negeri pada ketika itu,” kata Wan Quoris Shah kepada mahkamah, merujuk kepada dirinya dan Lee.

Wan Quoris Shah berkata selepas mesyuarat di hospital, Zahid nampaknya memahami sifat perniagaan UKSB dan seterusnya memberi maklum balas positif kepada mereka.

“Zahid kata dia akan tolong saya sebab dia kenal saya orang UMNO. Datuk Seri berkata beliau akan membantu saya tetapi tidak mendedahkan bentuk bantuan yang akan diberikan dan tidak pernah mencadangkan apa-apa,” katanya.

Lee, yang pernah menjadi saksi ke-15 pendakwaan, sebelum ini memberi keterangan bahawa Zahid menerima bayaran tunai bulanan ratusan ribu dolar Singapura antara 2014 dan 2018, termasuk lawatan ke luar negara yang ditaja, daripada UKSB berhubung kontrak VLN Kerajaan Persekutuan.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, beliau didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan semua perbuatan itu di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung pada 13 Jun ini.


Tun Faisal cadang Syahir tangguh debat, Rafizi tak relevan

Datuk Tun Faisal Ismail Aziz mencadangkan supaya debat antara Rafizi Ramli dengan Mohd Syahir Che Sulaiman ditangguhkan dan tidak perlu diteruskan ketika kempen Pilihan Raya Negeri (PRN) sedang berjalan.

Pemimpin akar umbi Bersatu itu berkata Menteri Ekonomi itu sudah tidak relevan dan hanya menjadi bahan cemuhan orang ramai kerana sehingga hari ini gagal menterjermahkan formulanya untuk membantu rakyat dan menunaikan janji kepada rakyat.

“Laporan menunjukkan orang dah tak minat dengar apa Rafizi cakap lagi. Dia turun ceramah pun nampaknya kerusi kosong je yang banyak.

“Ingat Syahir tak payah la layan dia debat dalam tempoh PRN ni… Rafizi ni hanya nak cari perhatian sebab dia sedar dia semakin tak relevan dan tak diminati rakyat,” katanya dalam satu kenyataan di hantaran Facebook.

Sebaliknya, Tun Faisal berkata Ahli Parlimen Bachok itu mencabar Rafizi dalam debat selepas PRN dan bukan ketika jentera parti sedang sibuk berkempen ke arah memenangkan calon-calon Perikatan Nasional (PN) yang bertanding.

“Kalau nak debat sangat, buat ke la lepas PRN… itupun kalau nak layan dia la… pandangan saya tak perlu, biarlah dia mereput sendiri,” katanya lagi.

Terdahulu, Rafizi mengesahkan Syahir menerima  tawaran untuk berdebat mengenai hal ehwal ekonomi itu yang dijadualkan berlangsung Rabu depan.

Rafizi yang menerima kritikan daripada orang ramai, malah siri ceramahnya tidak mendapat sambutan sepanjang kempen PRN.


Tiga ditahan elak pemeriksaan ke Singapura, kereta rempuh kaunter

Pihak Berkuasa Imigresen dan Pusat Pemeriksaan (ICA) Singapura menahan dua lelaki dan seorang wanita kerana gagal berhenti di balai pelepasan imigresen di Pusat Pemeriksaan Tuas dan kesalahan lain.

Kira-kira 2.14 pagi Jumaat (8 April), sebuah kenderaan dengan nombor pendaftaran Malaysia dipandu seorang lelaki warga Singapura, berjaya mengelak pemeriksaan di balai pelepasan Kompleks Sultan Abu Bakar (KSAB) Malaysia lalu memecut ke arah Singapura dan dikejar Polis Trafik Malaysia, menurut ICA.

“Kenderaan itu dikesan di pintu masuk Pusat Pemeriksaan Tuas menghala ke Malaysia. Penggera diaktifkan dan pusat pemeriksaan ditutup serta merta,” menurut ICA menerusi laman sesawangnya.

Pemandu itu cuba meloloskan diri melalui lorong pelepasan motosikal automatik, tetapi gagal setelah kenderaannya merempuh kaunter, lapor Bernama.

Pegawai ICA mengalami cedera ringan dan pemandu itu berjaya ditahan penguat kuasa.

Kedua-dua penumpang dalam kenderaan terbabit; seorang lelaki warga China dan seorang wanita warga Vietnam (berdasarkan perisytiharan), cuba melarikan diri dari lokasi kejadian tetapi berjaya ditahan.

“Wanita warga Vietnam mengalami kecederaan ketika cuba melarikan diri. Kedua-dua mereka didapati tidak memiliki dokumen perjalanan yang sah,” menurut ICA.

Siasatan awal mendapati pemandu itu dikehendaki Polis dan Biro Narkotik Pusat (CNB), dan didakwa memiliki dokumen palsu Singapura.

Ujian awal air kencing mendapati pemandu berkenaan positif dadah, kesemuanya kini ditahan pihak polis dan siasatan masih diteruskan.


Laidlaw tak layak wakili Najib, kata peguam KL kepada mahkamah

Peguam Britain Jonathan Laidlaw, yang cuba dibawa oleh Datuk Seri Najib Razak untuk mewakilinya dalam rayuan terakhir terhadap sabitan kes penyelewengan RM42 juta dana SRC International Sdn Bhd, mendapat tentangan Jawatankuasa Peguam Kuala Lumpur.

Jawatankuasa itu, yang kini mewakili hampir 10,000 peguam di Kuala Lumpur, hari ini membantah Laidlaw dibenarkan hadir sebagai peguam di Malaysia hanya untuk kes Najib sambil berhujah bahawa peguam bela utama Najib sekarang, Tan Sri Muhammad Shafee Abdullah, lebih sesuai untuk peranan itu.

Dalam afidavit yang difailkan di Mahkamah Tinggi Kuala Lumpur oleh Pengerusi Jawatankuasa Peguam Kuala Lumpur Vivekananda Sukumaran bagi menentang permohonan Laidlaw untuk dibenar mewakili Najib, jawatankuasa itu berhujah bahawa peguam Britain itu tidak memenuhi keperluan undang-undang mengikut Seksyen 18 Akta Profesion Undang-undang untuk layak diterima masuk sebagai peguam di Malaysia.

Memetik laporan MalayMail, jawatankuasa itu juga berkata Laidlaw tidak mempunyai sebarang kelayakan atau pengalaman khas yang tidak terdapat dalam kalangan peguam Malaysia sendiri.

Jawatankuasa itu menekankan bahawa Shafee sendiri berada pada kedudukan yang baik untuk mewakili Najib dalam rayuan terakhir SRC di Mahkamah Persekutuan, kerana beliau pernah menjadi peguam bela utama Najib di Mahkamah Tinggi dan Mahkamah Rayuan untuk kes berkenaan dan permohonan berkaitan.

“Tiada apa-apa yang menunjukkan bahawa Shafee telah hilang keyakinan untuk mempertikaikan rayuan itu; mahupun perayu hilang keyakinan terhadap kecekapan Shafee untuk melaksanakan peranannya sebagai peguam utama dalam rayuan itu,” kata Vivekananda dalam afidavitnya bagi pihak Jawatankuasa Peguam KL.

Shafee mempunyai pengalaman yang mencukupi untuk mewakili Najib dalam rayuan SRC di Mahkamah Persekutuan, menunjukkan bahawa beliau adalah timbalan pendakwa raya yang mengendalikan pendakwaan jenayah dan kes berprofil tinggi sehingga beliau meninggalkan Jabatan Peguam Negara pada 1983, kata jawatankuasa itu.

Jawatankuasa itu juga berkata Shafee, sebagai peguam swasta, mempunyai pengalaman dalam mengendalikan kes rasuah berprofil tinggi dan terlibat dalam perkara yang membabitkan isu Perlembagaan yang berkaitan seperti hak untuk perbicaraan adil, dan pengalamannya juga termasuk undang-undang komersial.

“Akhirnya, adalah juga diragui sama ada pemohon, seorang pengamal asing, yang tidak mengendalikan perbicaraan panjang mahupun rayuan dan kurang pengetahuan tempatan (malah mungkin eksibit dalam Bahasa Malaysia) akan dapat memberikan bantuan yang berkesan kepada Mahkamah Persekutuan dalam hal rayuan ini,” katanya.

Antara lain, Jawatankuasa Peguam KL berhujah bahawa isu utama yang dijangka timbul dalam rayuan akhir SRC adalah mengenai tafsiran undang-undang Malaysia dan Perlembagaan Persekutuan, dan berkata Laidlaw nampaknya tidak mempunyai kelayakan atau pengalaman khas dalam hal undang-undang tersebut.

Jawatankuasa itu berkata terdapat ramai peguam Malaysia yang kompeten dengan kelayakan dan pengalaman yang berkaitan dan bersedia untuk menghujahkan bidang undang-undang tersebut, sebelum kemudiannya mengetengahkan kesesuaian Shafee untuk mewakili Najib untuk memberi hujahan undang-undang tersebut dalam rayuan SRC.

Pada 27 Jun, Badan Peguam Malaysia juga memfailkan afidavit untuk menentang permohonan Laidlaw, dengan alasan bahawa Shafee dan pasukan peguamnya telah terlibat dalam kes SRC sejak awal dan sudah biasa dengan pertuduhan serta undang-undang yang berkaitan, dan peguam kanan itu juga mempunyai pengalaman yang lebih baik dan kelayakan daripada Laidlaw.

Hakim Mahkamah Tinggi Datuk Ahmad Kamal Md Shahid dijadual mendengar permohonan Laidlaw pada 6 Julai.

Mahkamah Persekutuan dijadualkan mendengar rayuan Najib dalam tempoh 10 hari dari 15 Ogos hingga 19 Ogos, dan dari 22 Ogos hingga 26 Ogos.

Rayuan SRC di Mahkamah Persekutuan ini akan menjadi rayuan terakhir yang boleh diteruskan oleh Najib, memandangkan sabitan ke atas penyelewengan RM42 juta dana SRC adalah di Mahkamah Tinggi pada Julai 2020 dan rayuannya sebelum ini di Mahkamah Rayuan ditolak sebulat suara oleh panel tiga hakim pada 8 Disember 2021.

Menjelang perbicaraan rayuan terakhir pada Ogos ini, Najib juga pada 7 Jun memohon kepada Mahkamah Persekutuan untuk menambah bukti lanjut yang didakwanya ditemuinya baru-baru ini, dan sedang memohon keseluruhan perbicaraannya bagi kes SRC di Mahkamah Tinggi untuk diisytiharkan terbatal dan tidak sah dan untuk perbicaraan semula.


AS beri amaran kepada Russia tak guna senjata nuklear di Ukraine

Amerika Syarikat (AS) akan bertindak balas dengan tegas terhadap sebarang penggunaan senjata nuklear oleh Russia terhadap Ukraine, sembil menyatakan kepada Moscow “akibat malapetaka” yang akan dihadapinya, kata Penasihat Keselamatan Negara Jake Sullivan pada Ahad (25 September 2022).

Kenyataan Sullivan itu mewakili amaran terbaru AS berikutan ancaman nuklear yang dibuat oleh Presiden Russia Vladimir Putin, Rabu lalu dalam ucapan di mana beliau turut mengumumkan penambahan anggota tentera, ketika perang pertama negaranya sejak Perang Dunia Kedua.

“Jika Moscow melintasi garisan ini, akan ada akibat malapetaka bagi Russia. AS akan bertindak balas dengan tegas,” kata Sullivan kepada program “Meet the Press” NBC.

Sullivan tidak menerangkan bentuk tindak balas AS yang dirancang dalam komennya pada Ahad tetapi berkata Washington secara peribadi menyatakan kepada Moscow “dengan lebih terperinci apa maksudnya.”

Sullivan berkata AS sering berhubung secara langsung dengan Russia, termasuk dalam beberapa hari terakhir untuk membincangkan situasi di Ukraine dan tindakan serta ancaman Putin.

Presiden AS Joe Biden dalam ucapan di Perhimpunan Agung Pertubuhan Bangsa-Bangsa Bersatu di New York pada Rabu menuduh Putin membuat “ancaman nuklear secara terang-terangan terhadap Eropah” tanpa mempedulikan tanggungjawab tidak memperluas senjata nuklear.

Russia juga sedang mengadakan referendum di empat wilayah di timur Ukraine dengan matlamat untuk mengambil alih kawasan yang ditawan tentera Russia semasa pencerobohan ke atas Ukraine yang bermula Februari lalu.

Ukraine dan sekutunya menggelar referendum iru sebagai palsu, yang direka untuk mewajarkan peningkatan perang dan usaha Putin selepas kekalahan di medan perang baru-baru ini.

Dengan memasukkan kawasan Luhansk, Donetsk, Kherson dan Zaporizhzhia ke dalam Russia, Moscow boleh menggambarkan serangan ke atas wilayahnya sendiri, satu amaran kepada Ukraine dan sekutu Baratnya.

Selepas mengalami kekalahan di medan perang, Putin menggerakkan 300,000 tentera sambil turut mengancam untuk menggunakan “semua cara yang ada” bagi melindungi Russia.

“Ini bukan bohong,” kata Putin dalam kenyataan yang dilihat di pentas dunia sebagai ancaman terhadap potensi penggunaan senjata nuklear.

Sullivan berkata pada Ahad: “Putin tetap berhasrat … untuk menghapuskan rakyat Ukraine yang dia tidak percaya mempunyai hak untuk wujud. Jadi dia akan terus datang dan kami harus terus membekalkan senjata, peluru, perisikan dan semua sokongan yang boleh kami berikan kepada Ukraine.”


Peminjam PTPTN terjejas banjir boleh mohon penangguhan esok

Peminjam Perbadanan Tabung Pendidikan Tinggi Nasional (PTPTN) yang terkesan dengan bencana banjir boleh mengemukakan permohonan penangguhan bayaran balik pinjaman mulai esok sehingga 31 Mac 2022.

PTPTN dalam kenyataan memaklumkan permohonan boleh dibuat melalui portal rasmi PTPTN (www.ptptn.gov.my/ PenangguhanBayaranBalikBanjir) atau hadir ke mana-mana cawangan PTPTN yang berhampiran, lapor Bernama.

Tiada sebarang dokumen sokongan diperlukan semasa permohonan penangguhan bayaran balik pinjaman akibat bencana banjir.

“Penangguhan bayaran balik pinjaman PTPTN akibat bencana banjir ini akan diberikan untuk tempoh tiga bulan bermula pada bulan yang sama kelulusan permohonan diberikan dan dua bulan ke hadapan dari Disember 2021 hingga Mei 2022. Kelulusan penangguhan akan dimaklumkan kepada peminjam melalui e-mel dalam tempoh tiga hari bekerja dari tarikh peminjam mengemukakan permohonan,” menurut kenyataan itu.

PTPTN turut mengingatkan peminjam agar mengemas kini maklumat perhubungan yang tepat dan terkini bagi memastikan maklumat kelulusan permohonan penangguhan itu dapat disampaikan kepada mereka.

Tambah PTPTN peminjam boleh melayari portal rasmi PTPTN melalui www.ptptn.gov.my di ruangan soalan lazim atau menghubungi PTPTN melalui saluran Careline PTPTN di 03-21933000 (Isnin hingga Jumaat 9 pagi hingga 5 petang), live chat di www.ptptn.gov.my, e-Aduan di https://eaduan.ptptn.gov.my/, eksekutif pemasaran PTPTN di https://www.ptptn.gov.my/hubungi-ptptn dan media sosial rasmi PTPTN.


TLDM sokong siasat kes kapal tempur, bawa ke muka pengadilan

Tentera Laut Diraja Malaysia (TLDM) memberi sokongan agar sebarang ketirisan dalam projek kapal tempur pesisir pantai (LCS) disiasat dan selain membawa mereka yang terbabit ke muka pengadilan dengan segera.

Cawangan Komunikasi Strategik Markas TLDM dalam satu kenyataan hari ini berkata sebagai pengguna terakhir, kelewatan pelaksanaan projek in telah memberi kesan negatif bukan sahaja kepada keupayaan tempur armada TLDM, malahan kepada moral warga TLDM yang memerlukan LCS itu bagi melaksanakan tanggungjawab mereka dengan berkesan.

Menurut kenyataan itu, TLDM mengambil maklum dan melihat dari sudut positif terhadap laporan Jawatankuasa Kira-Kira Wang Negara (PAC) mengenai projek perolehan LCS yang dikeluarkan pada 4 Ogos 2022.

TLDM amat mengalu-alukan syor yang dikemukakan oleh PAC dan mahukan hala tuju terbaik bagi projek LCS, kata kenyataan itu lagi.

“TLDM ingin menekankan bahawa perolehan LCS in merupakan perolehan kritikal bagi memelihara kedaulatan dan keselamatan negara.

“Keupayaan tempur yang perlu dimiliki TLDM mestilah sejajar dengan perkembangan landskap keselamatan geostrategik dan geopolitik serantau,” katanya.

Menurut kenyataan itu TLDM amat menghargai keputusan yang dibuat oleh kerajaan untuk meneruskan projek ini.

“TLDM berpandangan ia merupakan keputusan yang tepat dan didorong oleh keprihatinan kerajaan untuk mengutamakan kepentingan kedaulatan negara.

“TLDM ingin menyatakan sokongan agar sebarang ketirisan di dalam projek in disiasat, seterusnya pihak-pihak yang terbukti terbabit dengan perkara ini dibawa ke muka pengadilan seberapa segera.

“Sehubungan it, TLDM ingin menyeru semua pihak agar berganding bahu dan memberikan sokongan terhadap kelancaran pelaksanaan projek in demi memelihara kedaulatan dan keselamatan perairan negara,” kata TLDM.

Semalam, Timbalan Presiden PKR Rafizi Ramli mendakwa sekurang-kurangnya RM890 juta duit rakyat hangus daripada projek kapal Kementerian Pertahanan yang gagal disiapkan mengikut tempoh ditetapkan itu dan bakal membuat siri pendedahan melibatkan tiga pemimpin utama UMNO.

Rafizi menamakan tiga pemimpin UMNO dalam skandal kapal RM9 bilion itu, bekas Perdana Menteri Datuk Seri Najib Razak, bekas Menteri Pertahanan Datuk Seri Ahmad Zahid Hamidi dan juga Menteri Pertahanan sekarang, Datuk Seri Hishammuddin Hussein.

Sebelum ini, PAC mendedahkan tiada sebuah punLCS yang disiapkan walaupun kerajaan telah membayar sejumlah RM6.083 bilion untuk projek itu.

Pengerusi PAC Wong Kah Woh berkata kontrak projek itu diberikan kerajaan kepada syarikat Boustead Naval Shipyard Sdn Bhd (BNS) untuk membina lima LCS.

Isu berkaitan LCS semakin menarik apabila pada Januari lalu, Suruhanjaya Pencegahan Rasuah Malaysia (SPRM) dilaporkan menahan dua ketua pegawai eksekutif (CEO) sebuah syarikat susulan penemuan petunjuk baharu dalam siasatan ke atas kontrak perolehan enam LCS oleh BNS.

Laporan yang disahkan Ketua Pesuruhjaya SPRM Tan Sri Azam Baki itu menyatakan individu yang masing-masing berusia 49 dan 79 tahun adalah CEO syarikat yang terlibat dalam projek tersebut dan ditahan ketika hadir memberi keterangan di Ibu Pejabat SPRM di Putrajaya pada 24 Januari.

Kedua-dua individu terbabit disyaki melakukan penyelewengan dan menerima rasuah menerusi pembayaran yang dibuat kepada tiga syarikat di luar negara.

Salah seorang daripada mereka juga disyaki menerima rasuah daripada subkontraktor yang dilantik bagi mengendalikan projek tersebut, menurut sumber yang mengetahui perkara itu.

Sumber itu berkata siasatan kes tersebut tertumpu kepada kesalahan mengikut Seksyen 16 Akta SPRM 2009 kerana menerima rasuah dan Seksyen 409 Kanun Keseksaan kerana pecah amanah.

Pada 21 November lalu, Presiden Persatuan Veteran Tentera Laut Diraja Malaysia (PVTLDM), Laksamana Pertama (B) Mohamad Imran Abd Hamid, membuat laporan kepada SPRM berhubung projek pembinaan enam kapal LCS yang gagal diserahkan mengikut jadual.

Projek bernilai RM9.128 bilion itu dianugerahkan kepada BNS oleh kerajaan melalui Kementerian Pertahanan dengan RM6 bilion sudah dibayar bagi tujuan pembinaan keenam-enam kapal tersebut secara serentak.

Untuk rekod, enam LCS kelas Frigat akan dilengkapi peralatan dan sistem untuk peperangan empat dimensi antaranya sistem Surface to Air Missile (SAM), Surface to Surface Missile (SSM), Medium Caliber Gun (MCG), Small Caliber Gun (SCG), Towed Array Sonar (TAS), Torpedo dan juga Decoy Launching System (DLS) yang canggih.

Selain itu, LCS yang diperolehi ini mempunyai reka bentuk stealth yang moden dan bakal memenuhi keupayaan pertahanan abad ke-21. Perolehan ini akan turut mengukuhkan TLDM sebagai sebuah angkatan laut yang kredibel di rantau Asia Tenggara dan antarabangsa.


Tiga lagi lelaki serang ustaz, pelajar tahfiz ditahan

Tiga lagi lelaki yang disyaki terbabit menyerang seorang ustaz dan pelajar di sebuah pusat tahfiz di Kuala Lipis, yang tular di media sosial sejak semalam, berjaya ditahan, hari ini.

Ketua Polis Daerah Lipis Superintendan Azli Mohd Noor berkata dengan penahanan itu menjadikan kesemua lima individu yang terlibat telah ditahan.

Beliau berkata dua daripada suspek ditahan di Terengganu iaitu seorang di sebuah rumah di Kuala Nerus sekitar jam 1 pagi tadi, disusuli suspek seterusnya di Kuala Terengganu, kira-kira sejam kemudian.

Suspek terakhir pula ditahan di sebuah rumah di Felda Lepar Utara, Jerantut pada jam 8 pagi tadi, katanya dalam satu kenyataan hari ini.

“Pemeriksaan awal mendapati ketiga-tiga suspek positif dadah jenis heroin, selain dua daripada mereka mempunyai rekod kesalahan lampau,” katanya.

Semalam, Azli memaklumkan polis menahan dua lelaki di sekitar Damak, Jerantut bagi membantu siasatan kes serangan yang didakwa berlaku pada jam 5.10 petang, Khamis lepas sehingga menyebabkan seorang ustaz cedera di mata kanan dan menerima empat jahitan.

Kejadian yang didakwa berpunca daripada perasaan tidak berpuas hati dengan bayaran makanan yang dikenakan di pusat tahfiz itu, juga dikatakan turut menyebabkan seorang pelajar lelaki sakit badan.

Kes disiasat mengikut Seksyen 147 Kanun Keseksaan kerana merusuh dan Seksyen 448 kanun sama kerana menceroboh kawasan.


Kes Hakim Syarie berbogel, polis dalam proses rakam keterangan saksi

Lima saksi akan dipanggil polis bagi dirakam percakapan dalam kes seorang Hakim Syarie yang didakwa “berbogel” di bilik tidur wanita sudah bersuami.

Daripada lima saksi tersebut, tiga saksi sudah diambil keterangan bagi membantu kes tersebut.

Menurut Ketua Polis Daerah Ampang Jaya, Mohamad Farouk Eshak, semua individu itu akan dipanggil dalam tempoh terdekat untuk dirakam keterangan.

“Setakat ini kita sudah merakam keterangan tiga individu, iaitu wanita yang juga pengadu dan anaknya serta hakim yang dilaporkan.

“Keterangan mereka adalah penting untuk siasatan kes ini sebelum ia dirujuk kepada Pejabat Timbalan Pendakwa Raya untuk tindakan susulan,” katanya menurut laporan Berita Harian.

Semalam Farouk memaklumkan, hakim tersebut membuat laporan balas menyatakan dakwaan wanita berkenaan adalah tidak benar dan palsu.

“Siasatan masih dijalankan dan segala bukti yang ada sedang dikumpulkan bagi membantu melengkapkan siasatan kes ini,” katanya.

Beliau berkata, laporan balas hakim itu dibuat beberapa hari selepas wanita terbabit membuat laporan polis berkaitan kejadian yang didakwa berlaku pada Ogos tahun lalu.

“Siasatan dijalankan mengikut Seksyen 354 Kanun Keseksaan atas kesalahan menggunakan kekerasan jenayah dengan niat untuk mencabul kehormatan,” katanya.

Selasa lalu, polis Ampang Jaya mengesahkan sedang menyiasat seorang hakim kanan selepas didakwa mengaib kehormatan seorang wanita di rumahnya.

Menurut laporan polis, kejadian tersebut berlaku sekitar Ogos 2020. Pengadu membuat laporan pada Disember lepas.

Pengadu, seorang wanita berusia 57 tahun, mendakwa pada satu malam pada Ogos 2020 hakim berkenaan datang ke rumahnya ketika suaminya terlantar sakit dan mohon dibenarkan menumpang bilik tidur untuk solat.

Pengadu kemudian mendapati hakim berkenaan berada terlalu lama dalam bilik dan apabila diperiksa mendapati dia sedang tidur di atas katil dalam keadaan bogel.

Pengadu mendakwa hakim itu meninggalkan rumahnya pada 3 pagi dan sebelum pergi sempat mendakwa dia berbogel di bilik berkenaan untuk “menguji” pengadu.


Jangkitan baharu melonjak 27,179 semalam, 267,084 kes masih aktif

Jangkitan Covid-19 di seluruh negara dalam tempoh 24 jam semalam, Selasa, (22 Februari 2022), melonjak semula dengan tambahan 2,170 kes baharu berbanding semalam.

Dalam tempoh itu, negara mencatatkan 27,179 jangkitan positif Covid-19, berbanding 25,099 kes yang direkod pada Isnin, menurut statistik dikeluarkan Kementerian Kesihatan (KKM) tengah malam tadi.

Kes baharu itu menjadikan kumulatif positif Covid-19 di negara ini meningkat kepada 3,273,958 kes, dengan 19,037 pesakit dilaporkan sembuh semalam menjadikan kes pulih sebanyak 2,974,441.

Dalam tempoh sama 43 lagi pesakit Covid-19 meninggal dunia, jumlah yang sama seperti semalam, menjadikan kumulatif kematian sejak awal 2020 kepada 32,433 kes.

Hanya tiga negeri sahaja semalam merekodkan penurunan jumlah jangkitan harian iaitu Sabah daripada 4,770 pada Isnin kepada 4,406 semalam, diikuti Negeri Sembilan (1,325 pada Isnin, 1,157 semalam); dan Johor (2,697 pada Isnin, 2,200 semalam).

Data ditunjukkan laman sesawang Covidnow yang dikemas kini tengah malam tadi menunjukkan 13 negeri dan Wilayah Persekutuan yang lain mencatat peningkatan dengan tujuh daripadanya merekodkan kes empat digit.

Selangor merekodkan kes tertinggi sebanyak 5,568 semalam berbanding 5,535 pada Isnin, menjadikan kumulatif positif di negeri itu yang tertinggi sekali iaitu sebanyak 907,427 kes.

Daripada jumlah itu seramai 830,972 pesakit telah sembuh, 10,132 kes kematian dan 66,323 kes aktif, dengan 64,653 pesakit kini menjalani kuarantin di rumah; 407 ditempatkan di PKRC; 1,230 dimasukkan ke hospital; dan 33 dirawat di unit rawatan rapi (ICU) termasuk 25 pesakit memerlukan alat bantuan pernafasan.

Pulau Pinang mencatat 2,601 kes semalam berbanding 1,752 pada Isnin, diikuti Kedah (2,583 semalam, 2,486 Isnin); Kelantan (2,043 semalam, 1,900 Isnin); Pahang (1,668 semalam, 1,365 Isnin); Kuala Lumpur (1,355 semalam, 866 Isnin); dan Perak (1,025 semalam, 465 Isnin).

Sementara itu, Terengganu mencatat 782 kes semalam berbanding 607 pada Isnin; Melaka (611 semalam, 403 Isnin); Sarawak (441 semalam, 294 Isnin); Perlis (299 semalam, 219 Isnin); Labuan (277 semalam, 260 Isnin); dan Putrajaya (163 semalam, 155 Isnin).

Sehingga semalam, jumlah kes aktif di seluruh negara bertambah 8,099 kes menjadikan kini terdapat 267,084 kes masih aktif.

Daripada jumlah itu, 254,520 individu diarah menjalani kuarantin di rumah; 4,704 ditempatkan di PKRC; 7,574 dimasukkan ke hospital; dan 286 pesakit dirawat di ICU, dengan 180 daripadanya memerlukan alat bantuan pernafasan.


Apple buang aplikasi Quran Majeed dalam App Store China

Syarikat teknologi terkenal, Apple mengeluarkan salah satu aplikasi al-Quran paling popular di dunia bagi App Store China, berikutan permintaan daripada pegawai Beijing.

Penerbit Quran Majeed mengesahkan aplikasi yang berpusat di Pakistan telah dihapuskan daripada Apple App Store China, dan disarankan menghubungi Pentadbiran Cyberspace of China (CAC) dan pengawal internet China.

Quran Majeed terdapat di seluruh dunia menerusi App Store – dan mempunyai hampir 150,000 ulasan. Ia digunakan oleh berjuta-juta umat Islam.

Bagaimanapun, Beijing mendakwa aplikasi itu ‘mengandungi teks agama yang diharamkan’ dan meminta ia dikeluarkan daripada App Store China.

Quran Majeed dibangunkan dan dimiliki oleh Pakistan Data Management Services (PDMS) dan dikatakan ‘salah satu aplikasi Islam terkenal dengan hampir 40 juta pengguna di seluruh dunia’.

Ketua Bahagian Perhubungan dan Peningkatan PDMS, Hasan Shafiq Ahmed berkata syarikat itu sedang berusaha menghubungi CAC dan pihak berkuasa China yang berkaitan bagi memulihkan semula aplikasi Quran Majeed di dalam App Store China.

Quran Majeed boleh didapati di dalam aplikasi Apple di seluruh dunia. Ia menawarkan al-Quran versi digital dalam bahasa Arab, disertakan dengan terjemahan ke dalam pelbagai bahasa, lokasi masjid, pelbagai bacaan al-Quran, penggera waktu solat dan kompas untuk mencari arah Kiblat.

Langkah mengeluarkan Quran Majeed itu dikesan pertama kali oleh Apple Censorship, laman sesawang yang memantau aplikasi App Store Apple pada peringkat global.

Parti Komunis China dilaporkan mengiktiraf Islam di negara itu.

Bagaimanapun Beijing dituduh melanggar hak asasi manusia, malah pembunuhan beramai-ramai, terhadap kumpulan etnik minoriti Islam Uyghur di Xinjiang. – Agensi


Kenyataan akhbar D.Y.M.M. Sultan Selangor mengenai kalimah Allah

Merujuk kepada keputusan Mahkamah Tinggi Kuala Lumpur di dalam kes Jill Ireland binti Lawrence Bill melawan Menteri Bagi Kementerian Dalam Negeri dan Kerajaan Malaysia dan setelah membaca penghakiman penuh oleh Hakim Mahkamah Tinggi bertarikh 17 Mac 2021 di dalam kes tersebut, Beta menegaskan bahawa penggunaan kalimah Allah dalam kitab Bible (terjemahan Bahasa Melayu) atau percetakan apa-apa buku-buku dan tulisan-tulisan agama Kristian di dalam apa-apa bentuk sekalipun yang mengandungi kalimah Allah tetap dilarang samasekali penggunaannya di Negeri Selangor.

Beta mengulangi pendirian Beta bahawa kalimah Allah ialah suatu kalimah suci umat Islam dan hanya boleh digunakan untuk merujuk kepada Tuhan Yang Maha Esa yang mempunyai sifat-sifat kesempurnaan.

Kalimah Allah sama sekali tidak boleh diletakkan di tempat yang salah atau digunakan selain daripada maksud Tuhan Yang Maha Esa yang menjadi asas pegangan akidah umat Islam. Namun demikian sekiranya perkataan “Tuhan” digunakan sebagai terjemahan kepada perkataan “God”, Beta tiada halangan atas penggunaan perkataan “Tuhan” tersebut.

Penegasan Beta ini juga adalah selaras dengan keputusan Mahkamah Persekutuan di dalam kes Titular Roman Catholic Archbishop of Kuala Lumpur melawan Menteri Dalam Negeri pada tahun 2014 dan fatwa yang diwartakan di Negeri Selangor pada 18 Februari 2010 yang menyatakan bahawa kalimah Allah tidak boleh digunakan atau disamakan dengan tuhan bagi agama-agama bukan Islam yang lain.

Adalah menjadi kewajipan bagi orang Islam untuk menyekat penggunaan kalimah Allah jika terdapat unsur-unsur penyalahgunaan atau penghinaan terhadap kalimah Allah tersebut. Beta menegaskan bahawa adalah menjadi tanggungjawab semua umat Islam terutamanya umat Islam di Negeri Selangor untuk menjaga kesucian kalimah Allah pada setiap masa dan di dalam apa jua keadaan sekalipun.

Beta juga menitahkan agar rakyat Beta yang bukan beragama Islam di Negeri Selangor sentiasa akur dan mematuhi larangan penggunaan kalimah Allah sepertimana yang diperuntukkan di bawah Enakmen Ugama Bukan Islam (Pengawalan Perkembangan Di Kalangan Orang Islam, 1988) yang telah diwartakan pada 7 Julai 1988.

Ini termasuklah larangan penggunaan beberapa perkataan lain yang termaktub di bawah Enakmen Ugama Bukan Islam ini bagi tujuan komersial dan bagi tujuan menamakan tempat-tempat perniagaan atau bangunan.

Sebagai Ketua Agama Islam Selangor, Beta tetap akan mempertahankan kesucian kalimah Allah ini kerana memelihara kesucian kalimah Allah ini adalah menjadi tuntutan agama dan tanggungjawab Beta seperti mana Firman Alah S.W.T di dalam ayat 65 surah at-Taubah yang melarang daripada mempermainkan dan mempersendakan kalimah Allah : Yang bermaksud: “Katakanlah, patutkah nama Allah dan ayat-ayatNya serta RasulNya kamu memperolok-olok dan mengejeknya?”

Apa gunanya Beta menjadi ketua Agama Islam Selangor jika Beta gagal untuk menjamin kemuliaan kalimah Allah dan kesucian Agama Islam dari dicemari oleh pihak yang mempunyai agenda tersendiri. Beta sentiasa menekankan agar rakyat Beta dapat menghormati kepercayaan agama masing-masing dan tidak cuba untuk menyentuh sensitiviti agama masing-masing yang boleh merosakkan perpaduan kaum di Negeri Selangor ini.

Jika umat Islam boleh menghormati penganut agama lain dengan tidak mencampuri urusan berkaitan agama mereka maka Beta juga menggesa agar penganut agama selain dari Islam untuk menghormati penganut agama Islam khususnya dalam penggunaan kalimah Allah yang menjadi pegangan utama umat Islam.

Beta juga berkesempatan untuk membaca titah yang dizahirkan oleh D.Y.M.M. Sultan Johor dan menyokong penuh titah Sultan Johor yang meminta kerajaan Persekutuan untuk merayu terhadap keputusan Mahkamah Tinggi tersebut.

Beta juga menitahkan agar Majlis Agama Islam Selangor (MAIS) untuk memohon kepada mahkamah sebagai pihak pencelah dalam rayuan tersebut dan turut menyeru agar perkara yang sama dilaksanakan oleh Majlis Agama Islam Negeri lain (MAIN) bagi memelihara kemuliaan kalimah Allah dan kesucian agama Islam.

“PERTAHAN DAN SETIA KEPADA AGAMA ISLAM”

“BERKHIDMAT KEPADA RAKYAT DAN NEGARA”

Sekian.

D.Y.M.M. SULTAN SHARAFUDDIN IDRIS SHAH ALHAJ
SULTAN SELANGOR


Saad Hariri tarik diri selepas 6 bulan gagal bentuk kerajaan Lubnan

Saad Hariri hari ini mengumumkan meletak jawatan Perdana Menteri Lubnan yang dilantik, setelah lebih enam bulan gagal membentuk kerajaan negara itu.

Pengunduran dibuat setelah beliau mengadakan perbincangan dengan Presiden Michel Aoun di Istana Baabda.

“Saya menarik diri dari membentuk kerajaan. Aoun menuntut beberapa pindaan, yang dianggapnya mustahak, dan mengatakan kami tidak akan dapat mencapai persefahaman antara satu sama lain.

“Dan semoga Tuhan menyelamatkan negara ini,” kata Hariri kepada media hari ini.

Penarikan diri Hariri itu menyebabkan mata wang jatuh ke paras terendah kepada 21,000 lira bagi satu dolar Amerika Syarikat (AS).

Media pemerintah Lubnan juga melaporkan bahawa tunjuk perasaan telah menutup beberapa jalan di Beirut, termasuk jalan raya utama, setelah pengumuman itu.

Lubnan tidak mempunyai kerajaan sejak Perdana Menteri sementara, Hassan Diab mengundurkan diri susulan letupan besar di pelabuhan Beirut pada Ogos 2020 yang mengorbankan lebih 200 orang dan mencederakan ribuan yang lain.

Hariri dijangka bercakap mengenai kegagalam pembentukan kerajaan di televisyen hari ini.

Kebuntuan politik berterusan sejak Hariri dilantik semula pada Oktober lalu, walaupun terdapat tekanan diplomatik dari Perancis, Arab Saudi, dan AS. Kesatuan Eropah pula telah mengancam untuk melaksanakan sekatan ke atas pegawai Lubnan.

Pada Rabu, beliau mengemukakan cadangan pembentukan kerajaan dengan 24 menteri, di mana menurut laporan media lapan daripadanya diberikan kepada Aoun, termasuk menteri pertahanan dan menteri luar negara.

Aoun, yang parti politiknya menguasai blok terbesar di Parlimen negara itu, bertentang pendapat dengan Hariri mengenai ukuran dan pengagihan jawatan menteri dalam kerajaan baharu yang bakal dibentuk.

Aoun menuduh cadangan Hariri tidak memiliki perwakilan Kristian dan menolak sistem perkongsian kuasa berdasarkan sektarian di negara ini, sementara Hariri pula menuduh Aoun menginginkan terlalu banyak bahagian dalam pemerintahan.

Setelah mengundurkan diri pada Oktober 2019 berikutan tunjuk perasaan antikerajaan di seluruh negara, Hariri dilantik semula setahun kemudian, memberi jaminan bahawa kerajaan akan melakukan reformasi terhadap sistem ekonomi negara.

Sejak akhir tahun 2019, Lebanon berdepan krisis ekonomi yang mendorong lebih daripada separuh penduduknya menjadi miskin dan menurunkan nilai mata wang tempatan sekitar 90 peratus.

Masyarakat antarabangsa telah mendesak para pegawai Lubnan untuk menyelesaikan perbezaan politik dan sama-sama membentuk pemerintahan yang boleh melakukan reformasi ekonomi. Agensi


Selepas Agenda Daily, kini UMNO saman Astro Awani dan Malaysiakini pula

Jika sebelum ini portal Agenda Daily disaman Naib Presiden UMNO, Datuk Seri Ismail Sabri Yaakob kerana satu artikel analisis, kini dua portal pula disaman UMNO kerana laporan yang dibuat baru-baru ini.

Astro Awani dan Malaysiakini kini menjadi sasaran terbaharu UMNO apabila Ketua Pemudanya, Datuk Asyraf Wajdi Dusuki bertindak mengemukakan saman terhadap kedua-dua portal berita itu ekoran laporan baru-baru ini pada 22 Ogos.

Beliau dalam satu perkongsian di Facebook memaklumkan, sudah tiba masanya UMNO untuk bersikap lantang dan lebih agresif kerana parti itu sudah lama bersikap ‘gentleman’.

“Ramai yang bertanyakan status saman terhadap Malaysiakini dan Astro Awani yang mengeluarkan berita fitnah terhadap UMNO.

“Untuk pengetahuan, Peguam yang mewakili UMNO sudahpun menghantar surat tuntutan saman pemula sebanyak RM25 juta kepada pihak Malaysiakini dan RM25 juta lagi terhadap Astro Awani.

“Insha Allah, jika ada mana-mana lagi pihak termasuk individu yang memfitnah UMNO dengan apa juga bentuk laporan, komentar atau berita palsu, saya dan Pemuda UMNO tidak akan teragak-agak untuk mengambil tindakan serupa,” ujarnya menerusi kenyataan hari ini.

Jumaat lepas, Asyraf menegaskan mahu menyaman dua syarikat berita, atas dakwaan membuat laporan dengan memetik sumber tidak berasas, serta mencetuskan persepsi negatif terhadap partinya.

Beliau memetik laporan Astro Awani bertajuk “Majoriti Ketua Bahagian UMNO tolak usul desak PM campur tangan kes SRC – Sumber” yang diterbitkan pada 22 Ogos lepas.

Asyraf mendakwa, laporan itu fitnah dan berniat jahat untuk mencipta persepsi negatif terhadap UMNO.

Untuk rekod, Agenda Daily juga sebelum ini sudah disaman Ismail Sabri kerana artikel yang disiarkan mengundang rasa tidak puas hati disebabkan kritikan terhadapnya.

Bagaimanapun artikel tersebut sudah dipadamkan kerana perintah injunksi dan buat masa ini Agenda Daily masih sedang berdepan tindakan mahkamah. Pendirian Agenda Daily ketika ini adalah akan terus berdepan dengan saman tersebut dan sehingga masuk ke perbicaraan jika terdapat tuntutan yang tidak munasabah.


Tiket penerbangan sehala KL-Tawau cecah RM3,138? Mana menteri DAP?

Ahli Parlimen penyokong kerajaan Pakatan Harapan-Barisan Nasional, Datuk Seri Wee Ka Siong (Ayer Hitam), mempertikai harga tiket penerbangan menjelang perayaan Aidilfitri, terutama dari ibu negara ke Sabah, yang disifatkan terlalu mahal dan mengecewakan orang ramai.

Beliau mendakwa, hasil semakan tiket sehala dari Kuala Lumpur ke Tawau untuk kelas ekonomi bagi penerbangan pada 20 April ini, menjangkau sehingga RM3,138.

“Macam mana keluarga B40 dan M40 khususnya warga Tawau di perantauan nak beraya tahun ni? Pada masa ini, bukan waktu berlakunya pandemik Covid-19.

“Sektor penerbangan beransur pulih, kebanyakan pesawat tidak lagi didaratkan (grounded) seperti waktu pandemik. Tambang terlalu tinggi membebankan rakyat jelata.

“Jangan sampai seluruh rakyat membuat andaian bahawa ‘airline’ tertentu dilihat mengeksploitasikan keadaan dengan mengaut keuntungan tinggi untuk memulihkan semua kerugian yang ditanggung semasa Covid-19 dalam tempoh yang singkat,” ciapnya di Twitter, hari ini (16 April 2023).

Bekas Menteri Pengangkutan itu berkata, syarikat penerbangan tiada alasan untuk tidak menambah kekerapan penerbangan selagi ada kemampuan kerana tiada lagi sekatan had penumpang sebanyak 50 peratus ketika Covid-19 dikenakan.

Katanya, kekerapan penerbangan juga tidak lagi dikawal oleh Jawatankuasa Pengurusan Bencana Negeri Sabah atau Sarawak selain wujud syarikat penerbangan tambang murah baharu, MYAirline.

“Suruhanjaya Penerbangan Malaysia (MAVCOM) pun sudah meluluskan banyak penerbangan sama seperti zaman pra Covid-19. Dijangkakan jawapan standard kerajaan adalah “dasar kerajaan tidak mengawal tambang penerbangan kerana mekanisme harga dinamik.

“Apa pun, tidak kira zaman siapa memerintah, acap kali Kementerian Pengangkutan menjawab sebegitu, rakyat sukar menerima jawapan standard terbabit. Kepada syarikat penerbangan, tolonglah rakyat,” katanya.

Menurutnya, beliau sendiri pernah dikritik teruk ketika menjawat jawatan Menteri Pengangkutan disebabkan harga penerbangan yang melambung.

“Tahun lalu ketika pintu sempadan baru saja dibuka pada 1 April, tambang ketika itu melebihi RM1,000 kerana tak banyak pesawat boleh beroperasi, mereka perlu melalui proses MRO (penyelenggaraan, pembaikan dan baik pulih) untuk tiga bulan sebelum dibenarkan beroperasi demi keselamatan.

“Pada masa itu, saya selaku Menteri Pengangkutan serta kerajaan dikritik teruk. Saya berdepan situasi terbabit dengan sebaik mungkin. Sekarang, bukan lagi isu sekatan pergerakan akibat Covid-19 atau MRO, tapi harga tambang dari Kuala Lumpur ke Tawau bernilai RM3,138 seorang,” katanya.

Menteri Pengangkutan, Anthony Loke, sebelum ini dilaporkan berkata, kerajaan tidak bercadang menetapkan harga siling bagi tiket penerbangan kerana ia akan memberi implikasi negatif kepada penumpang.

Katanya, langkah itu juga dibimbangi akan menyebabkan syarikat penerbangan mengurangkan kapasiti penumpang.


Harga ayam dijangka RM10 sekilo

Persekutuan Persatuan-Persatuan Penternak Malaysia (FLFAM) menjangkakan harga sekilogram ayam akan mencecah lebih RM10 selepas berakhirnya skim harga maksimum runcit dan pemberian subsidi kepada penternak pada 30 Jun ini.

Penasihat FLFAM Datuk Jeffery Ng Choon Ngee berkata penamatan kedua-dua insentif kerajaan sekali gus akan menyebabkan kos keseluruhan yang ditanggung penternak akan meningkat melebihi RM7 sekilogram selaras dengan peningkatan harga makanan ayam.

“Sekarang ini, harga sekilogram ayam adalah RM8.90 iaitu harga ayam segar dari ladang adalah RM5.60 sekilogram tetapi sekarang ini kami masih mendapat subsidi sebanyak RM1.40 bagi sekilogram ayam.

“Harga dedak hari ini satu beg lebih kurang RM130… paling murah. Satu kilogram dedak pula lebih kurang RM2.60. Ini hanya dedak sahaja dan bagi kira-kira 1.7kg ayam, kos dedak sudah lebih RM4 manakala anak ayam yang kami beli berharga RM2.30 hingga RM2.40 seekor,” katanya kepada pemberita di Melaka, hari ini.

Beliau berkata penternak bukan sahaja perlu menanggung harga pembelian anak ayam dan dedak, tetapi juga perlu mengambil kira kos lain seperti gaji, ubat vaksin dan elektrik.

Katanya justeru FLFAM berharap dapat melakukan perbincangan dengan kerajaan terutama Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI) bagi menentukan harga baharu ayam yang munasabah dan mengambil kira kepentingan rakyat serta penternak ayam di negara ini.

Jeffery Ng berkata perbincangan berkenaan penting bagi memastikan tiada pihak akan mengambil kesempatan terhadap penamatan kedua-dua insentif itu dengan menaikkan harga sewenang-wenangnya.

Semalam media melaporkan harga ayam dijangka naik pada bulan depan apabila ia diapungkan ekoran berakhirnya skim harga maksimum runcit ayam pada 30 Jun ini.

Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi dilaporkan berkata, susulan jangkaan kenaikan harga ayam, Kementerian Kewangan (MOF) sedang merangka pemberian bantuan kepada golongan memerlukan, yang akan dimuktamadkan hujung bulan ini. – Bernama


Petronas umum RM7 bilion dividen tambahan kepada kerajaan

Petroliam Nasional Bhd (Petronas) menyasar memperuntukkan perbelanjaan modal sebanyak RM39 bilion hingga RM40 bilion bagi tahun kewangan berakhir 31 Disember 2021, berbanding RM33 bilion dalam tahun kewangan lalu.

Presiden merangkap Ketua Pegawai Eksekutif Kumpulan, Tengku Muhammad Taufik Tengku Aziz berkata peruntukan perbelanjaan modal itu sebahagian besarnya adalah bagi perbelanjaan domestik antara 50 peratus dan 55 peratus.

Beliau berkata kumpulan itu juga menyasar meningkatkan pelaburan yang diperuntukkan bagi tenaga baharu dan memantapkan strategi kepada 9.0 peratus hingga 10 peratus untuk menjadi entiti mampan bergantung kepada kelulusan lembaga pengarah.

“Dalam meningkatkan usaha perbelanjaan modal, kami memperuntukan RM40 bilion hingga RM45 bilion setahun bagi tempoh lima tahun akan datang. Perkadaran dalam meneruskan usaha itu kebiasaannya antara RM1 bilion dan RM2 bilion,” katanya.

Memetik laporan Bernama, Naib Presiden Eksekutif dan Ketua Pegawai Kewangan Kumpulan, Liza Mustapha berkata kumpulan itu menyasar memperuntukkan pelaburan yang dapat menjana pulangan lebih cepat.

“Kebanyakan pelaburan mempunyai jangka masa tertentu sebelum wang tunai mula masuk,” katanya kepada pemberita selepas mengumumkan prestasi kewangan Petronas bagi tempoh separuh pertama tahun kewangan berakhir 31 Jun 2021, hari ini.

Syarikat minyak nasional itu melabur sebanyak RM12.7 bilion pada separuh pertama tahun ini, khususnya dalam projek huluan berbanding RM14.8 bilion pada tempoh yang sama tahun sebelumnya.

Ia juga mengumumkan tambahan RM7 bilion dividen kepada kerajaan, menjadikan jumlah sumbangan sebanyak RM25 bilion bagi tahun kewangan berakhir pada 31 Disember 2021.

Sebelum ini, ia meluluskan sejumlah RM18 bilion bagi tahun kewangan 2021.

Sementara itu, Naib Presiden Eksekutif dan ketua Pegawai Eksekutif bahagian tenaga baharu dan gas Petronas, Adnan Zainol Abidin berkata kumpulan tersebut berada di landasan untuk mencapai sasaran dalaman 3 gigawatt (GW) kapasiti solar dalam operasi dan pembangunan menjelang 2024.

“Banyak kerja yang perlu dilakukan, kami terus maju kehadapan dan sentiasa mencari peluang penggabungan dan juga pengambilalihan tetapi pada masa yang sama, mengembangkannya secara organik,” katanya.

Semasa separuh pertama 2021, segmen tenaga baharu Petronas mengembangkan kapasiti solarnya dalam operasi dan pembangunan kepada lebih satu GW.

Ini termasuk 118 MW di Malaysia dan 976MW di India menerusi syarikat tenaga diedar milik penuh Petronas, Amplus Energy Solutions.


Pelabur asing kaut RM42.5 juta di Bursa Malaysia minggu lepas

Selepas tujuh minggu berturut-turut dana asing mengalir masuk, pelabur luar negara bertukar menjadi penjual bersih minggu lepas – melupuskan ekuiti bernilai RM42.49 juta.

Dalam laporan aliran dana mingguannya hari ini, MIDF Research (MIDF) berkata pelabur asing adalah penjual bersih dari Isnin hingga Khamis sebelum bertukar menjadi pembeli pada Jumaat.

“Sebahagian besar daripada aliran keluar bersih asing dilihat pada Selasa dan Rabu, masing-masing sebanyak -RM42.18 juta dan -RM45.72 juta.

“Warga asing turut mencatatkan jualan bersih -RM3.89 juta pada Isnin dan -RM2.6 juta pada Khamis, sebelum mencatatkan belian bersih RM51.9 juta nilai ekuiti pada Jumaat,” katanya menurut Bernama.

Selepas menjadi penjual bersih selama lapan minggu berturut-turut, institusi tempatan meraih ekuiti bernilai RM91.29 juta minggu lepas.

Mereka adalah pembeli bersih dari Isnin hingga Khamis, dengan sebahagian besar daripada belian bersih dilihat pada Selasa dan Rabu, masing-masing sebanyak RM59.26 juta dan RM51.36 juta, menurut MIDF.

Belian bersih pada Isnin dan Khamis, masing-masing berjumlah RM2.55 juta dan RM3.51 juta, bagaimanapun mereka menjadi penjual bersih pada Jumaat berjumlah -RM25.39 juta, katanya lagi.

Sementara itu, selepas empat minggu belian bersih, peruncit tempatan menjadi penjual bersih pada minggu lepas sebanyak -RM48.81 juta.

“Mereka memulakan minggu tersebut dengan belian bersih ekuiti bernilai RM1.35 juta sebelum menjadi penjual bersih untuk sepanjang minggu itu.

“Bahagian terbesar jualan bersih dilihat pada Selasa dan Jumaat, masing-masing berjumlah -RM17.08 juta dan -RM26.51 juta manakala Rabu dan Khamis menyaksikan jualan bersih, masing-masing sebanyak RM5.64 juta dan RM910,000,” menurut firma penyelidikan itu.

MIDF berkata tiga sektor utama yang menyaksikan aliran keluar bersih oleh pelabur asing pada minggu lepas ialah produk dan perkhidmatan perindustrian (-RM121.8 juta), perladangan (-RM35.7 juta) dan penjagaan kesihatan (-RM34.6 juta).

Sementara itu, tiga sektor utama dengan aliran masuk bersih ialah pembinaan (RM69.2 juta), telekomunikasi (RM47.9 juta) dan utiliti (RM25.1 juta).

Setakat ini, dana antarabangsa telah menjadi pembeli bersih selama 24 daripada 36 minggu pada 2022, dengan jumlah aliran masuk bersih sebanyak RM8.11 bilion.

“Sementara itu, institusi tempatan adalah penjual bersih selama 28 daripada 36 minggu, dengan jumlah aliran keluar bersih sebanyak –RM9.90 bilion manakala peruncit tempatan menjadi pembeli bersih selama 23 daripada 36 minggu pada 2022, dengan aliran masuk bersih sebanyak RM1.79 bilion,” katanya.


PN bawa usul berkait kalimah ALLAH ke Parlimen

Perikatan Nasional (PN) mengemukakan usul Akta Tafsiran kepada Parlimen bagi menyelesaikan isu kalimah ALLAH di negara ini.

Ketua pembangkang, Datuk Seri Hamzah Zainuddin berkata usul persendirian itu dikemukakan oleh Ahli Parlimen Jasin, Zulkifli Ismail.

“Seorang Ahli Parlimen kita (PN) telah menghantar usul persendirian dan kita akan bawa supaya kerajaan sedar ia salah satu cara selesaikan isu itu buat selamanya,” katanya semasa berucap pada program Dialog PN Parlimen Sungai Besar di Markas Pas Simpang Lima di Sabak Bernam, semalam.

Namun beliau menyerahkan kepada kerajaan untuk menerima atau enolak usul itu.

“Saya juga mahu tengok apa kerajaan cakap (berkaitan usul berkenaan) nanti,” katanya.

Tegasnya, penggunaan kalimah ALLAH dapat diperincikan menerusi surah al-Ikhlas yang jelas menyatakan Tuhan itu Esa dan tidak boleh disamakan dengan lain kecuali ALLAH.

Isu kalimah Allah ini kembali hangat diperkatakan selepas Keenterian Dalam Negeri dan kerajaan Malaysia menarik balik rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Keputusan Mahkamah Tinggi itu dibuat pada 10 Mac 2021 selepas membenarkan permohonan semakan kehakiman seorang wanita beragama Kristian, Jill Ireland Lawrence Bill yang memohon perisytiharan mengenai hak Perlembagaannya berhubung penggunaan kalimah Allah dalam penerbitan agama berkenaan.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.

Keputusan kerajaan itu menerima pelbagai reaksi daripada pelbagai pihak yang kebanyakannya tidak bersetuju dengan tindakan tersebut.


Bubar semua parti, tubuh parti tunggal, kata pengarang politik

Malaysia memelukan pendekatan baharu terhadap politik kepartian untuk bergerak ke hadapan sebagai sebuah negara, bukannya gabungan pihak yang bersedia atau kurang bersedia, rakan kongsi kemudahan, dan pendekatan khemah besar, kata pengarang politik Lim Teck Ghee.

Beliau berkata mengubah masa depan Malaysia dan rakyatnya boleh dicapai melalui taktik politik bukan perkauman yang boleh memberi manfaat kepada semua orang dan memerangi rasuah.

“Pendekatan inklusif khemah baharu di mana parti-parti sekarang dibubarkan dan menubuhkan parti baharu, dan buat pertama kali di Malaysia, parti tunggal berbilang kaum yang lahir daripada penggabungan parti sedia, ada harus dilakukan.

“Untuk wujud satu parti berbilang kaum, dua ramuan diperlukan – pemimpin parti yang menolak politik etnoreligius (kumpulan orang yang disatukan oleh latar belakang agama dan etnik yang sama) dan mereka yang komited untuk mengganggu rangka kerja institusi yang memecahbelahkan, dan tekanan awam.”

Lim berkata parti tunggal berbilang kaum telah menjadi mata rantai yang hilang dalam perkembangan politik Malaysia.

“Pilihan raya umum akan datang dan selepasnya boleh memberikan pembukaan untuk memperbetulkannya,” katanya menurut Sun.

Beliau berkata demikian pada majlis pelancaran dua buku, yang dikarang bersama beliau dan Murray Hunter bertajuk Dark Forces Changing Malaysia dan Malaysia Towards GE15 and Beyond.

Pengerusi Parti Sosialis Malaysia Dr Michael Jeyakumar Devaraj pula menyokong penuh pendekatan bukan perkauman terhadap dasar ekonomi dan sosial, tetapi realiti perpecahan negara tidak boleh diabaikan kerana jurang perbezaan kaum berlaku di seluruhnegara dan tidak terhad kepada mana-mana komuniti.

“Lebih 60 tahun politik kaum dan etnik telah meninggalkan semua rakyat Malaysia dengan ‘kuasa gelap’ dalam diri mereka. Tetapi adakah kita membayangkan bahawa hanya penduduk Melayu yang mempunyai kuasa gelap ini?

“Bagaimana dengan orang bukan Melayu? Bukankah kita semua dipengaruhi oleh penggubalan dasar kaum dan etnik juga?,” kata Jeyakumar sambil menambah bahasa wujud rasa tidak puas hati terhadap Dasar Ekonomi Baru 1970-an-1990-an.

Beliau menambah bahawa dasar itu, bagaimanapun, adalah percubaan yang adil dalam tindakan afirmatif walaupun terdapat kelemahan, berdasarkan keadaan pada masa itu.

Sementara itu, Sun juga memetik bekas Peguam Negara Tan Sri Tommy Thomas berkata Pakatan Harapan (PH) menang pada PRU-14 kerana pengundi mengambil kira skandal dan rasuah 1MDB.

“Rasuah adalah kanser kepada masyarakat. Majoriti pengundi yang mengundi rasuah di luar jawatan telah dibebani oleh dua pentadbiran yang terlibat dalam aktiviti rasuah seperti skandal LCS (kapal tempur pesisir pantai).

“Rasuah seperti ini mesti dihentikan untuk mendapatkan semula kepercayaan rakyat,” katanya.

Peguam dan aktivis Ambiga Sreenevasan bersetuju dengan Thomas, mengatakan bahawa rasuah perlu diperangi, dan rakyat sedang mencari nafas segar.

“Rakyat Malaysia mahukan sesuatu yang baharu, sesuatu yang berbeza. Mereka mahukan mesej baharu, yang boleh membawa negara keluar daripada putus asa, tetapi kita tidak mempunyai pilihan sekarang. Rasuah adalah isu terbesar,” katanya.


RUU larang jual rokok, peranti vape dibentang di Dewan Rakyat

Rang Undang-undang Kawalan Produk Tembakau dan Merokok 2022 yang antara lain memperuntukkan larangan individu yang lahir pada 2007 dan seterusnya, merokok, membeli atau memilik produk tembakau atau peranti merokok dibentang untuk bacaan kali pertama di Dewan Rakyat hari ini.

Menurut rang undang-undang itu, individu berkenaan yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika disabitkan kesalahan, lapor Bernama.

Individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.

Rang undang-undang itu turut mencadangkan larangan penjualan produk tembakau, bahan merokok atau produk pengganti tembakau tiruan kepada individu yang lahir pada 1 Jan 2007 dan seterusnya serta larangan produk-produk itu diberikan sebagai pemberian atau hadiah.

Menurut rang undang-undang itu, pihak yang didapati bersalah menjual apa-apa produk tembakau, bahan merokok, produk pengganti tembakau atau peranti merokok kepada individu yang lahir sebelum 1 Jan 2007 dan masih belum mencapai 18 tahun pada tarikh akta tersebut berkuat kuasa boleh didenda tidak melebihi RM10,000 atau dipenjarakan tidak melebihi dua tahun atau kedua-duanya jika sabit kesalahan.

Individu yang lahir sebelum 1 Jan 2007 yang masih belum mencapai 18 tahun pada tarikh akta itu berkuat kuasa tidak boleh membeli, merokok atau memiliki produk tembakau, bahan merokok, produk pengganti tembakau atau peranti merokok, apabila disabitkan boleh didenda tidak melebihi RM1,000.

Mengenai kawalan penjualan produk berkenaan, rang undang-undang itu memperuntukkan denda tidak lebih RM20,000 atau dipenjarakan tidak lebih setahun atau kedua-duanya terhadap individu yang menjual atau mempamer produk tembakau, bahan merokok, produk pengganti tembakau atau peranti merokok kepada mereka yang lahir pada 1 Jan 2007 dan seterusnya.

Individu didapati melakukan kesalahan kali kedua dan berikutnya kerana menjual serta mempamer produk tembakau kepada individu yang lahir pada 1 Jan 2007 dan seterusnya dicadang didenda tidak lebih RM30,000 atau dipenjarakan tidak lebih dua tahun atau kedua-duanya.

Bagi pertubuhan perbadanan yang melakukan kesalahan itu untuk kali pertama, dicadang dikenakan denda tidak kurang RM20,000 dan tidak lebih RM100,000 atau dipenjarakan tidak lebih dua tahun atau kedua-duanya.

Bagi kesalahan kali kedua dan berikutnya, pertubuhan perbadanan, boleh didenda RM50,000 dan tidak melebihi RM300,000 atau dipenjarakan tidak lebih dua tahun atau kedua-duanya.

Bagi tujuan penguatkuasaan, pegawai yang dilantik dan diberi kuasa dibenarkan membuka bagasi, bungkusan, atau bekas lain dan memeriksa produk-produk tembakau, bahan merokok, peranti merokok atau peranti merokok tiruan dan sebagainya yang terkandung di dalamnya.

Selain itu, pegawai tersebut diberi kuasa untuk memberhentikan, menggeledah dan menyita apa-apa pengangkut sekiranya pegawai itu mempunyai sebab munasabah untuk mengesyaki suatu kesalahan di bawah peruntukan rang undang-undang berkenaan sedang atau telah dilakukan.

Menurut rang undang-undang itu, seseorang pegawai yang dilantik boleh menggeledah dan menyita tanpa waran sekiranya mempunyai sebab munasabah untuk mempercayai bahawa penangguhan dalam mendapatkan waran geledah akan menjejaskan penyiasatan.

Rang undang-undang itu dibentang oleh Menteri Kesihatan Khairy Jamaluddin yang menyatakan bacaan kali kedua akan dibentang pada persidangan sama.

Turut dibentang untuk bacaan kali pertama di Dewan Rakyat hari ini Rang Undang-undang Makanan (Pindaan) 2022 sebagai kesinambungan bagi pembentangan Rang Undang-undang Kawalan Produk Tembakau dan Merokok 2022.


Kim Kardashian tersenarai sebagai jutawan Forbes

Kim Kardashian West secara rasmi tersenarai sebagai jutawan, menurut majalah Forbes.

Bintang realiti TV itu kini sebaris dengan selebriti jutawan lain Elon Musk dan Jeff Bezos.

Kekayaan Kim banyak disumbang syarikat pakaiannya, Skims dan jenama kosmetiknya, KKW Beauty, kata Forbes.

Majalah itu menilai kekayaan bersih Kardashian West sekitar $1 bilion, meningkat daripada $780 juta pada bulan Oktober.

Selain perniagaannya, kekayaan selebihnya berusia 40 tahun berasal dari kerjayanya dalam TV dan perjanjian komersil, kata Forbes.

Kim mengasaskan KKW Beauty pada tahun 2017. Beliau mengikut jejak saudara perempuannya, Kylie Jenner yang terkenal dengan jenama Kylie Cosmetics, menurut Forbes.

Kedua-dua perniagaan tersebut mendapat pengaruh menerusi pengikut di laman media sosial mereka.